Jens Ploug Hansen

Hvor kan jeg fiske – hele verden

Lindhardt og Ringhof

Hvor kan jeg fiske – hele verden
Forsidebillede: Shutterstock
Copyright © 1994, 2019 Jens Ploug Hansen og Lindhardt og Ringhof Forlag A/S
All rights reserved
ISBN: 9788726278019

1. e-bogsudgave, 2019

Format: EPUB 3.0

Denne bog er beskyttet i medfør af gældende dansk lov om ophavsret. Kopiering må kun ske i overensstemmelse med loven. Det betyder f.eks. at kopiering til undervisningsbrug kun må ske efter aftale med Copydan Tekst og Node.

www.lindhardtogringhof.dk

Lindhardt og Ringhof Forlag A/S, et selskab i Egmont

Forord

Er der noget mere spændende end at drømme om fiskevande under fremmede himmelstrøg? Det skulle da lige være at opleve disse vande. I mere end en snes år har jeg selv været grebet af rejse- og eventyrlysten med fiskestang og kamera. Det er blevet til en lang række fiskeoplevelser fra New Zealand til Alaska – på begge halvkugler af jordkloden. På baggrund af mine mange bøger, artikler og fotos har et utal af lystfiskere altid ringet og skrevet til mig og spurgt om fiskeri under nære og fjerne himmelstrøg. Derfor var det nærliggende på et eller andet tidspunkt at samle materiale til en guide om fiskeri i udlandet – selvom opgaven syntes stor. Gennem årene har jeg ført mig à jour med lystfiskeri verden rundt i de utallige udenlandske fisketidsskrifter, jeg får ind ad dørsprækken hver måned – hertil kommer de mange nyhedsbreve fra fiskerejsebureauer rundt om i verden.

Jeg skylder en lang række personer en varm tak for deres interesse og iver for at hjælpe mig med at fremskaffe oplysninger til denne guide. Det er kolleger i udlandet, redaktører, lystfiskere, fiskeguider, fiskeforeninger, grejproducenter, fiskecampejere og mange andre nøglepersoner verden rundt. Blandt alle disse vil jeg især rette en tak til:

Europa:

Seppo Sivonen, Finland, Asmundur Kristjánsson, Island og Thomas Vinge, oplysninger om Færøerne. Heinz Jagusch, Tyskland. Klaus Schmidt, Schweiz og Hermann Platzer, Østrig. Jan van Gent, Holland og Jean Willems, Belgien. Roy Arris, Michael Shepley og Andrew Miller, Storbritannien. Brian Geragthy og Peter O’Reilly, Irland. Paul Boyer og Jean-Michel Chaumont, Frankrig. Alessandro Tognoni og Franco Malvasio, Italien. Federación Espanola de Pesca, Spanien. Jose Ocvirk, Slovenien. Polski Zwiazek Wedkarski (Det polske Sportsfiskerforbund). Ceskoslovensky Rybarsky (Det tjekkoslovakiske Sportsfiskerforbund). Ministry of Forestry, Bucuresti, Rumænien. Johan Abelsson, Steen Larsen og Håkan Brugaard for oplysninger om SNG og Sibirien samt Bent Højgaard, Steen Larsen og Jacob Bregnballe for oplysninger om De Baltiske Stater.

Afrika, de Midtatlantiske Øer og Det indiske Ocean:

Steve Hill, Frank Hamilton og George Swayton for oplysninger om de centralafrikanske lande og Sydafrika. Dr. Jorge Luis da Fonseca, Kap Verde Øerne. Thomas Smith, Bermuda. André Brigas, Eric T. Roanne, Jean Phillippe Lorton og Pedro Tito for oplysninger om fiskeri ved Guldkysten, Slavekysten, São Tomé, Principe, Gabon, Sierra Leone m.m. Sacha Tolstoi, J. Maurice, D. Speville og H. Savy for oplysninger om Det Indiske Ocean, Maldiverne og Seychellerne.

Sydøstasien, Australien, New Zealand og Oceanien:

Government Wildlife Deparment, Sri Lanka. H. Goffara & Sons, Srinagar, Kashmir. Himachal Tourism og India Air, New Delhi. Pakistan Fisheries Departments, Pakistan. Shishidome Holiday Lodge og Junzo Nishikawa, Japan. Peter Bang, eventyrer og globetrotter, for oplysninger om Sydøstasien og dele af Oceanien. Geoffrey Drake, Goroka, Papua New Guinea. Michael Yew, Malaysia. John Patrick, G. Ritchie og Colin Roberts, Australien. Tony Orman, Anthony Sturrock, Stan Petersen, Simon Dickie og Gary Kemsley, New Zealand. Rick Gaffney og Ernie Dean, Oceanien og Hawaii.

Amerika:

Roland Holmberg for oplysninger om Falklandsøerne og Ildlandet. Raúl Horacio Catta, Brasilien. Knud Holst, Ecuador. Dr. Rubén Jaén, Venezuela. Jesus Jiménez, Colombia. Juan Bonassie, Fransk Guyana. Bob Griffin og Jan Krossteig, Diana Jagt- og Fiskerejser, Panama. Carlos Barrantes og Stan Smith, Costa Rica. For utallige oplysninger om Mexico, Belize, Guatemala, Jamaica, De Store og Små Antiller takker jeg særligt medarbejdere på de amerikanske rejsebureauer: Frontiers, Pathway International, Pan Angling og Fishing International samt Mel Krieger, Club Pacific. En særlig tak til IGFA, The International Game Fish Association, Florida for organisationens hjælp til fremskaffelse af oplysninger og kontakter til deres repræsentanter i de amerikanske stater og flere canadiske provinser. En stor tak til Bill Browning, Californien og Erwin Bauer, Montana for oplysninger og fremskaffelse af materiale vedrørende ørredfiskeri i flere midtstater og Alaska. Desuden Jim Chapralis, Pan Angling for oplysninger om Northwest Territory og Yukon samt Flemming Madsen og Rene Letvad for informationer om De store Søer.

Øvrige:

Uden Bent Nielsens indsats med koordination og edb-behandling af materialet var bogen næppe blevet færdig til tiden. Tak!

Mange tusinde fiskemuligheder i et par hundrede lande og stater er beskrevet. Her er svar på de væsentligste spørgsmål – hvilke fiskearter kan man fange i de pågældende lande? Hvor er de bedste fiskevande? Hvornår er fiskeriet bedst? Og hvor kan man henvende sig for at få flere oplysninger? I visse lande og stater er en lille håndfuld gode vande beskrevet, i andre kun de bedste og mest kendte vande.

Både det velkendte fiskeri i Nordeuropa og Storbritannien er med, men også det mere ukendte og spændende: Malle- og karpefiskeri på Balkan, stør-, ørred- og laksefiskeri i SNG, tigerfish, nilaborre, tarpon og bækørred i Afrika, barramundi og mahseer i Sydøstasien, bonefish, tigerhaj og black marlin i Stillehavet, havørredfiskeri i Ildlandet, kongelaks og ørred i Alaska, fiskeeventyr i Sydamerika med maller, kæmpeørreder og laks, tun på Nova Scotia, trollingfiskeri på De Store Søer, bassfiskeri i Louisiana og Alabama’s sumpe, steelhead-elve i Oregon og Washington, Big Game fiskeri på Tahiti, Hawaii og Fiji-øerne, kæmpeål, ørred- og marlinfiskeri på New Zealand og meget, meget mere.

For nogle landes vedkommende har jeg kun medtaget, hvad der eksisterer af sparsomme oplysninger – det drejer sig især om visse eksotiske og svært tilgængelige lande i Afrika, Mellemøsten og Sydøstasien. Men netop de oplysninger har det naturligvis været en ekstra udfordring at finde frem til. Der vil i et så stort datamateriale uundgåeligt optræde fejl og mangler – fiskevande, klima, adresser m.m. ændrer sig hele tiden.

Redaktionen afsluttet 1. marts 1994

Jens Ploug Hansen

Europa

Europa er med sine mere end 20 millioner lystfiskere rigt forsynet med fiskevand – lige fra Nordishavet til Gibraltar – og fra Aran-Øerne ud for Irlands kyst til de tidligere Østlande. Hvert land har sine specialiteter og nationale sportsfiskeformer og fiskearter. Ørred- og laksefiskeri dominerer i Nordatlanten. Sverige er trods sit fine ørred- og stallingfiskeri mere et udpræget gedde-, aborre- og sandartland. På Kontinentet spiller fredfiskene og karpen en altdominerende rolle. I Storbritannien med de ældste og stolteste traditioner findes fiskemuligheder for alle, men især surfcasting-fiskeriet efter bass ved kysterne er kendt, ligesom også vrag- og havfiskeriet i Den Engelske Kanal hvert år tiltrækker titusinder af fiskere – også fra udlandet. I England findes utallige ørredsøer eller reservoirer med udsatte ørreder – det såkaldte stillwaterfiskeri. I Benelux-landene er især karpe-, sandart- og geddefiskeri populært, mens næsten alle fiskearter kan fanges i Frankrig, der i forhold til indbyggerantallet har lige så mange lystfiskere som England. I dette land findes store traditioner for spinnefiskeri efter ørred, gedde og aborre – tænk blot på de fremragende franske spinnere. Desuden findes karpevande med nogle af Europas største karper – og meget fine floder og kanaler med maller. I Pyrenæerne findes smukke elve og åer med ørred, selvom fiskeriet er vanskeligt at få adgang til. Italien har ligeledes store traditioner, men fiskemulighederne her distanceres klart af Spanien og Portugal, hvor der endnu findes jomfruelige områder og »hvide« pletter på lystfiskerens landkort over Den Iberiske Halvø – her findes eminente muligheder for at dyrke fiskeri efter barbe, døbel, sandart, stormundet bass, gedde og ørred i mange bjergbække og elve. Der er også kendte lakseelve. Specielt kendt er de store reservoirer i Ebro-floden, hvor der er fanget masser af store maller op til 50 kilo de seneste ti år. Langs Middelhavs-kysten landes hvert år bluefish og havaborre i rekordklasse. Europa-rekorderne for de to arter kommer herfra. Bass og karpe er ligeledes udbredt i Portugal, og Algarvekysten er de senere år atter blevet kendt på grund af fangsten af rekordstore blå marlin. Det er et fiskeri, der venter på at blive udforsket. Det tidligere Jugoslavien var indtil borgerkrigen et af de mest spændende fiskelande i Europa – med et berømt og veldrevet ørredfiskeri i bl.a. floderne Unec og Gačka – og dertil mange karpevande. Disse vande er nu delvist ødelagt sammen med mange andre, og der vil gå år, før fiskebestandene er etableret igen, hvis de nogensinde bliver det. Der findes dog stadig spændende og uopdagede vande i den europæiske del af Tyrkiet, Makedonien og Grækenland. I det følgende beskrives alle disse spændende muligheder – lige fra Grønland og Nordkap til Gibraltar og De Canariske Øer.

Açorerne

Ferskvandsfiskeri

Der findes flere søer på hovedøen São Miguel. I bjergbækkene findes ørred på op til 1 kg. I søen Lagoa das Sete Cidade er der gedde op til 8 kg, karpe op til 10-15 kg og aborre. I Lagoa do Fogo findes ørred og karpe. I søerne Lagoa Rasa og Lagoa Sao Braz er der bass på 1-1,5 kg. Fiskekort er billige og fås på turistkontoret eller politistationen i Ponta Delgada.

Saltvandsfiskeri

Øgruppen består af flere øer og ligger midtvejs mellem Amerika og Portugal. I slutningen af 1970’erne blev det nu kendte storvildtfiskeri etableret. I de første år blev der landet mange hajer og specielt tun. I midten af 80’erne blev de første marlin fanget, og i løbet af få år blev øerne verdenskendte for den meget høje gennemsnitsvægt på blå marlin. Flere Europa-rekorder blev slået, og i 1990 fangede en amerikaner en marlin på 520 kg, en ny verdensrekord for marlin. Der er charterbåde på de to øer São Miguel (Hovedøen) og øen Faial i den centrale øgruppe. I slutningen af april og maj fanges bigeye tun på São Miguel – fra 25 til 100 kg. Desuden blåhaj op til 120 kg, mako på 30 til 75 kg, store seksgællede hajer på 400-500 kg og enkelte hammerhajer. Hajsæsonen varer fra maj til november. Desuden trolles der efter bluefish og barracuda.

Marlinfiskeriet på São Miguel begynder i august og varer til slutningen af oktober. Højsæsonen er fra slutningen af august til midten af oktober. Al fiskeri foregår ved trolling med kunstagn.

På øen Faial fiskes der fortrinsvis fra midten af juli til slutningen af oktober. Der er hajer hele sæsonen, guldmakrel og enkelte tun, men mest kendt er marlinfiskeriet, som topper fra 10. august til 15. oktober. September er den bedste måned.

Fiskeri og fangster er i verdensklasse. På gode dage i september er det ikke usædvanligt med et par marlin om dagen på én båd. Gennemsnitsvægten er på 120-250 kg, men med jævne mellemrum landes fisk på 250-320 kg, og chancen for store fisk på 350-400 kg er altid til stede.

På grund af den korte sæson er bådlejen relativ høj. Hajfiskeriet er ofte lidt billigere, da der ikke bruges så meget brændstof. Grej findes om bord. Fem både ligger fast på Faial. Alle er meget veludrustede med store maskiner. Bådene koster 4.000-10.000 kr. pr. dag og skal bestilles 6-12 måneder i forvejen til fiskeri i højsæsonen fra 15. august til 15. oktober. Bestilling: Diana Jagt-og Fiskerejser, Skårupøre Strandvej 54, DK-5881 Skårup. Der findes desuden et lokalt charterbåds-selskab med både på Faial og São Miguel: Pescatur, 1 Largo do Teatro, 9500 Ponta Delgada, São Miguel, Açores, Portugal.

Kyst- og havnefiskeriet foregår efter multe, forskellige havbrasen, mindre barracuda, makrel, hornfisk, havål og enkelte muræner.

Baltikum

Oplysninger om fiskeri i de tre Østersø-lande Estland, Letland og Litauen er begrænsede. Det skyldes bl. a., at gode fiskevande og de mere ædle fiskearter tidligere var forbeholdt »partibosser«. Det var ved de smukke ørred-åer, floder med laks og geddesøer, de svingede deres spinne- og fluestænger. Letland har et velorganiseret sportsfiskerforbund, hvis formand, Janis Stikuts, også producerer fiskegrej. Han er ivrig fluefisker, men måtte ikke under det kommunistiske styre udgive en bog med titlen »Fluefiskeri«, da det daværende styre kun tillod partibosserne at fiske med flue. Bogen blev udgivet med en mere almindelig titel: »Med Fiskestang ved åen«. Denne lille historie siger, mere end noget andet, meget om systemet og strukturen dengang. Laks findes i alle tre lande, og der går Østersø-laks op i alle de større floder og åer – i alt i omkring 15 vandløb, mens havørred træffes i langt de fleste åer. Desuden udsættes regnbueørred som giver genfangster af fine steelheads.

Bedst er mulighederne i Letland, som har ti åer med laks. Den bedste å er Salaca, som ligger i den nordvestlige del af landet, mens den bedste havørredelv er Gauja, der ligger midt i landet. Officielt er alt fiskeri efter laks og havørred forbudt, men med lidt bestikkelse kan det lade sig gøre at komme til at fiske. I Daugava floden, der fungerer som transportvej, også i Rusland, foregår udsætninger af laksesmolt, der kommer det lokale erhvervsfiskeri til gode i en form for searanching. Lystfiskeri efter laks drives i beskedent omfang. Desuden findes opgang af havørred. I de mindre bifloder til Daugava og mange andre åer er der en bestand af stalling og bækørred samt en del udsatte regnbueørreder. Desuden findes gedder, maller, sandart, asp og fredfisk. Letland rummer masser af vandløb og mange søer, hvor fiskeriet faktisk er gratis. Bedste stallingvand er Amata, der er en bielv til Gauja. Vaidava i det nordøstlige Letland skal rumme godt ørredfiskeri, hvor fisk omkring kiloet efter sigende ikke er ualmindelige. Bedste tidspunkt er maj-juni før fastlandsklimaets varme sommer sætter ind. I Estland findes fem åer med naturlig bestand af laks, men der er tale om meget små bestande lige på grænsen til udryddelse.

Generelt er problemerne med forurening væsentlig større i Estland og Litauen end i Letland, hvor især de mindre vandløb er i en fin tilstand. Der findes f.eks. over 700 åer i Letland, og mange af dem med et fint ørredfiskeri.

Kysterne minder flere steder om Fanø og Rømø i Vadehavet. Lange, hvide sandstrande med klitter. Flere kyststrækninger minder om danske klint- og stejlkyster. Kun ved flodernes udløb og i deltaerne foregår en vis aflejring, så de fremtræder som blødbundsområder. Visse steder må man formode, der er en brakvands-fiskebestand af gedde, aborre og måske sandart, men de lange sandstrande yder ikke det fødegrundlag og de gemmesteder, der er nødvendige for disse fiskearter.

Lokale fiskere dyrker lystfiskeri i begrænset omfang. Oplysninger om udenlandske fiskeres muligheder er beskedne.

Info

Kontakt eventuelt: Janis Stikuts fra Letlands Fluefiskeklub, Akas Sila 4, Riga, Letland.

Belgien

Ferskvandsfiskeri

Ardennernes bække og småelve er de eneste, der rummer en ørred- og stallingbestand i Belgien. Amblève er stort set det eneste vandløb, der er tilgængeligt – på 14 kilometer. Det løber syd for Liège til floden Ourthe. Specielt stykket oven for den lille by Comblain au Pont er godt. Her findes bækørred op til 40 cm og stalling. I maj er der en mindre majflueklækning.

Fiskesæsonen begynder den fjerde søndag i marts og slutter 1. september. Stalling-fiskeriet begynder den anden søndag i juni. Amblève neden for Remouchamps bliver større og roligere og har her en bestand af barbe og døbel og visse steder gedde og aborre. Indkvarteringsmuligheder i byerne ved floden. Fiskekort-junglen i Belgien er kompliceret. Den billigste licens giver tilladelse til fiskeri i den nedre Amblève og Ourthe i tiden 26.3 til 11.6 på søn- og helligdage. Og kun med flue. Fra 12. juni til sæsonslutningen er alle agn tilladt, og der må fiskes når som helst. En dyrere licens berettiger til fiskeri i samtlige frie vande med alle agn. Hvor det er tilladt, må man vade eller bruge båd. Ekstra-kort er nødvendige til private strækninger. Med den dyreste licens (1.500 BF) er vadefiskeri tilladt også på private strækninger. Fiskekortene fås på alle belgiske posthuse.

Saltvandsfiskeri

Ostende er et populært udgangspunkt for havfiskeri. Her findes talrige turbåde. Fiskearter: Torsk op til 5-8 kg, fladfisk, hvilling, bass (havbars), hornfisk og makrel.

Kystfiskeri foregår fra moler, høfder og havne. En del brændingsfiskeri. Fiskeriet bedst en time før ebbe til to timer efter.

Info

Belgien har et meget kompliceret fisketegns-system, som man bør sætte sig grundigt ind i. Der skelnes mellem private, offentlige og fisketegnspligtige vande. I Flandern koster fisketegn 350 BF og porto. Fisketegn til Wallonien koster for 1 år 250 BF. Det gælder for bredfiskeri, fluefiskeri fra bred og fiskeri på helligdage. Det koster 750 BF, hvis man også skal fiske fra båd og drive fluefiskeri fra mandag til fredag. 1.000 BF er prisen for også at få tilladelse til at vadefiske. Unge under 16 år kan fiske uden fisketegn i weekends, når de ledsages af voksne med fisketegn. Fisketegn fås bl.a. hos forstvæsenet. Fiskekort tillader brug af to stænger. Regler om fiskeri og fisketegn i Wallonien fremgår af folderen »Fiskeri i Belgien og Luxembourg«, som fås hos F.T.B.L.,9, quai de L’Ourthe, 69 80 La Roche-en-Ardenne. Når netop denne adresse nævnes, skyldes det, at det mest attraktive fiskeri ligger i dette område – nemlig ørredfiskeriet i Ardennerne.

Bulgarien

Lidt mere end halvdelen af Bulgarien består af højland og bjerge med mange søer, floder og vandløb med en god bestand af ørred og stalling. I lavlandets floder og søer findes malle, asp, gedde, karpe og fredfisk. Ved Burgos ved Sortehavet har engelske fiskere de sidste år opdaget jomfruelige karpesøer med mange skælkarper på 20–40 kg.

Canariske Øer

De Canariske Øer har i et par årtier etableret sig som et af de bedste og billigste udgangspunkter for storvildtfiskeri i Østatlanten. I takt med den stigende charter-turisme i 60’erne og 70’erne dukkede nye moderne sportsfiskebåde op, og i årene der gik, blev der tegnet et tydeligere billede af, hvad øerne kunne tilbyde af forskellige sportsfisk. Det meste fiskeri er foregået fra Puerto Rico på Gran Canaria. I de senere år er der også blevet etableret bådservice på Lanzarote. De to øers fiskeri er forskelligt, da kontinentalsoklen falder til meget dybt vand omkring Gran Canaria, mens farvandet omkring Lanzarote er forholdvis lavvandet. Nord for Lanzarote findes et par små øer, bl.a. Graciosa, hvor man især i de sidste sæsoner har opdaget nye spændende områder med marlin. Canarie-øerne har de senere år været skueplads for adskillige Europa- og verdensrekorder. Farvandet er fiskerigt, og arts-rigdommen er stor – man kan både drifte efter haj og trolle efter havets storvildt som marlin og tun og mindre arter som bonito, småtun, bluefish, barracuda m.m. Bundfiskeri er også muligt, og der er gennem årene fanget adskillige store rokker, hajer og under natfiskeri også enkelte sværdfisk.

Charterbåds-flåden er betydelig, og priserne er til at have med at gøre. Daglig charterpris ca. 50.000 ptas. Flåden består af såvel nye som ældre både, men er pålidelig ligesom mandskabet også er det. Der kan fiskes næsten hele året rundt, men fiskeriet er bedst i perioden marts til november.

Hajfiskeriet foregår efter blåhaj, mako og hammerhaj. Blåhaj-bestanden er gået tilbage de senere år på grund af langlinefiskeri. Tilbage i 1960’erne og 1970’erne var blåhajer på over 100 kg endnu meget almindelige, men i dag vejer de oftest omkring 40-70 kg. Lejlighedsvis landes meget store hammerhajer på 100-150 kg. Makohajerne vejer oftest fra 15 til 40 kg. Alle hajerne fanges fra drivende båd med rubby-dubby og 3-4 fiskere om bord. Der er hajer fra marts, men topsæsonen er fra juni til oktober.

De mange strømme, banker og rev, der specielt omgiver Graciosa og Fuerteventura, er hjemsted for bluefish, barracuda, en del wahoo og mindre fisk som triggerfish, amberjacks og forskellige havbrasener. Især i oktober-november foregår et udmærket fiskeri efter bluefish. De nævnte arter træffes også i farvandet omkring Gran Canaria. Bluefish, barracuda og wahoo trolles, mens de øvrige arter fanges fra drivende eller opankret båd og ved bundfiskeri.

Tunfiskeriet begynder i marts. Mest kendt er et kortvarigt træk af de store blåfinnede tun, der kan veje fra 250 til 450 kg. Dette træk finder sted på et tidspunkt mellem midten af marts og midten af april – specielt kendt er fiskeriet omkring Lanzarote. Allerede på det tidspunkt dukker også mindre tun op, især bigeye tun, foruden albacore og bonito. Bigeye tunene vejer fra 20 til 100 kg. Albacore fra 5 til 20 kg. Tunene fanges enten ved trolling eller fra drivende båd. På Lanzarote har skipperen Miguel Gamito live bait tank om bord. Når tunene hugger, smides småfisk ud for at få tunflokken til at blive ved båden, hvor fiskerne om bord kaster agnede småfisk ud – eller blink og pirke. Et ganske spændende og specielt fiskeri. Efterhånden som vandet varmes op, dukker alle disse arter også op omkring Gran Canaria, hvor fiskeriet efter tun og tunbeslægtede fisk bliver godt fra omkring 20. april og frem til midten af juni. Sommeren igennem landes jævnligt tun, og fra juli dukker også gulfinnet tun op. Fiskeriet efter gulfinnet tun bliver bedre i september og oktober og slutter i midten af november.

Marlin-fiskeriet er efterhånden blevet et trækplaster. Fiskeriet begynder de sidste dage i juni og topper i perioden fra 5. juli til 20. august. Herefter falder chancerne for marlin, men der fanges marlin lige til begyndelsen af oktober. De fleste fisk vejer 110 til 150 kg, men med jævne mellemrum landes fisk på 300-350 kg. Hvert år kroges og landes marlin på 400 kg. I højsæsonen juli er det ikke udsædvanligt at opleve 2-3 hug om dagen og få en marlin indenbords, hvis den da ikke genudsættes. Foruden blå marlin fanges også en del hvide marlin. I de sidste sæsoner er området omkring Graciosa nord for Lanzarote blevet kendt for meget fine forekomster af marlin – både hvid og blå. Sæsonen adskiller sig fra Gran Canaria, da fiskeriet ved Graciosa efter de første sæsoner har vist sig være bedst i august og september. Det kan dog også skyldes, at flere private både forlader Puerto Rico og Gran Canaria for at prøve Graciosa, når fiskeriet ud for Puerto Rico bliver dårligere.

Marlin fanges kun ved trolling. Bådene er rimeligt veludstyrede med grej og agn og fiskere anbefales kun at medbringe let grej til mindre fisk, f.eks. 12-30 Ibs havgrej med Ambassadeur 7000-10.000 eller f.eks. Penn Jigmaster, Penn 4/0 eller Shimano’s Triton 30 Trolling hjul.

Kystfiskere har begrænsede muligheder. I havnene fanges multe, forskellige havbrasener, blæksprutter, makrel og aften og morgen også mindre barracudaer og bluefish (om efteråret).

Info

Gennem charterrejsebureauer og hoteller er det muligt at bestille både til havfiskeri, men ofte er man mest sikker på bookingen ved direkte bestilling hos skipperne:

Charterbåde – Gran Canaria – Puerto Rico:

Kaptajn Mahar Sil, bådene »Alcor 3«, »Alcor 4« og »Spica« – tlf. (34) 28 735906

Kaptajn Candy Ramirez, båden »Barracuda« – tlf. (34) 28 735080

Kaptajn Gay Oulton, bådene »Carmen 1« og »Felusi« – tlf. (34) 28 560487

Kaptajn Antonio Viera, båden »Blue Marlin« – tlf. (34) 28 561621

Kaptajn Antonio Denil, båden »Dorado« – tlf. (34) 28 565521

Charterbåde – Gran Canaria – Mogan:

Kaptajn Tony Morell, båden »Tono« – tlf. (34) 28 565031 eller 565186

Charterbåde – Lanzarote:

Kaptajn Miguel Gamito, Macher Bajo 2, Lanzarote, Canary Islands, tlf. (34) 28 51 25 77

Charterbåde – Graciosa:

Graciosa Fishing Club, Avenida virgin del mar, 6, Caleta del Sebo, Isla Graciosa, Lanzarote, Islas Canarias, tel/fax. (34) 28 842103.

England

Ferskvandsfiskeri

De engelske lakseelve var tidligere utallige, men i dag er antallet begrænset, og de få gode elve og floder er på private hænder og tilhører konsortier og hoteller. Hvad der resterer herudover må betegnes som »B-klasse vand«. Der er havørredopgang i en lang række vandløb og stadig mange gode mindre vandløb med ørred og stalling samt større vandløb med fredfisk, barbe og døbel. Et aktiv er især de utallige såkaldte stillwater-fisheries, put & take-vande, hvoraf især de store reservoirer er blevet udviklet til glimrende ørred-søer. Kystfiskeriet er især på kanalkysten og i Cornwall glimrende, mens havfiskeriet i den engelske kanal er i europæisk topklasse.

Sammenlignet med de mange gode vande i Wales, Skotland, Nordirland og Irland, har England næppe de store internationale trækplastre – bortset fra enkelte floder og reservoirer, nogle kyststrækninger i syd og havfiskeriet. Derfor rummer det følgende kun en oversigt over de væsentligste vande og muligheder – heraf enkelte kendte lakse- og ørredvande:

Itchen i Hants ved Southampton. En af de klassiske engelske ørred-floder med en del laks og havørred i det nederste løb. Langt det meste fiskeri er privat, men der er stadig mulighed for enkelte ledige kort. En god kontakt for fiskeriet er: Patstone & Cox, 25 High Street, Southampton. Fiskekonsulentfirmaet Rod Box i Winchester har adgang til flere gode stykker ved Itchen og andre klassiske kalkstensstrømme i Sydengland – men fiskeriet er ingen billig fornøjelse. Adressen på firmaet er: The Rod Box, London Road, Kingsworth, Winchester, Hampshire (Itchen, Test, Nadder i Wiltshire m.fl. – også private stykker).

Test udspringer i kalkstensområderne nær Overton i Hants ved Southampton. Floden blev tidligere betragtet som et af de mest enestående bækørredvandløb, men nogle mener, man er gået på kompromis med kvaliteten og den fiskekulturhistoriske udvikling ved floden, efter at der er introduceret regnbueørreder. Der er lakseopgang indtil Romsey. Følgende kontaktadresser giver adgang til fiskeriet, hvor et dagkort koster mellem 500 og 1.000 kr.: Fisheries Manager, Estate Office, Broadlands, Romsey S0Q 9ZE, Tlf. 0794 513052 (lakse- og ørredfiskeri). Stockbridge ved Test: Greyhound Hotel i Stockbridge. Dagkort ca. 500 kr. Se desuden adresse The Rod Box under »Itchen«.

Blandt de store reservoirer findes der i dag to enestående gode og produktive fiskevande: Rutland og Grafham – begge i The Midlands. Rutland ligger ca. 200 km fra Harwich ved Empingham. 25 km bredfiskeri. Desuden bådfiskeri (65 både med motorer). Rutland er det største og mest fiskerige reservoir i England. Bækørred på op til 5,5 kg og regnbueørred op til 4,5 kg. Dagkort koster ca. 100 kr. – hertil kommer bådleje. Komplet liste på faciliteter og priser kan fås hos: The Fisheries Manager, Rutland Water, Empingham, Oakham, Leicestershire, LE 15 8QH, Tlf. 078086770. Åbent fra 1. april til 29. oktober.

Grafham-reservoiret ligger ca. 110 km fra Cambridge ved Westperry nær Huntingdon og er halvt så stort som Rutland, men har gode faciliteter. Regnbueørred og bækørred. Maj og juni er bedste måneder. Oplysninger m.m.: Piscators ltd., Grafham Water Fishery, West Perry, Huntingdon PW18 0B X.

Avon River ved Bristol. Floden er mest kendt for sit fremragende medefiskeri efter bl.a. stor døbel og barbe. Klubben Bristol and District Amalgamated Anglers – en sammenslutning af 11 klubber – har adgang til 150 km fiskeri. Foreningen sælger fiskekort mange steder ved floden. Der sælges også fiskekort af andre foreninger, lodsejerne, pensionater og hoteller: bl.a i Keynsham, Wilsbridge, Saltford, Batham Batheaston, Bathampton, Claverton, Freshford m.fl.

Avon River i Hampshire. Udløb ved Christchurch i Dorset. Meget fint vand med blandet fiskebestand, specielt store fredfisk, bl.a. barbe. Oplysninger om tilgængeligt fiskeri fås hos Davis Tackle Shop, 75 Bargates, Christchurch.

Eden River ved Carlisle i Cumbria. En del laks, havørred og pæn ørredbestand. Stalling og døbel på visse stræk. Lakse- og ørredfiskeri via hotellerne i Warwickon-Eden: Crown and Mitra, Central og Hilltop. Carlisle Angling Association sælger fiskekort i sportsbutikkerne: Raine, 21 Warwick Road – og McHardy’s, South Henry Street, som begge ligger i Carlisle.

Det engelske sødistrikt – Lake District – i Cumbria omkring Cumbrian Mountains. Flere store søer med gedde, ørred, aborre og enkelte med rødding. Flere er offentligt tilgængelige mod fiskekort, bl.a. Butermere, Crummocwater og Windermere.

Esk River (grænseflod til Skotland). Esk udspringer i Dumfriesshire og løber ud i Solway Firth. Øvre Esk og bifloden Liddle er ørredvand. Stykket fra Langholm til Newcastletown og mundingen er klassificeret lakse- og havørredvand. Vanskelig tilgængelig, da fiskeriet er privat, men oplysninger om fiskeri i Esk og Liddle fås fra sportsbutikken i Newcastletown, J.D. Ewart. Forholdvist dyrt fiskeri.

Esk i Yorkshire. Løber i havet ved Whitby. Havørred og god bestand af mindre bækørred. Fiskeriet i fremgang. Lakseudsætninger. Esk Fishery Association udsteder kort sammen med andre foreninger.

Fal River ved Falmouth. Floden og mange små tilløb har en fin bestand af mindre bækørred. Lodsejere kan give tilladelse til fiskeri i de mindre bække. Oplysninger om tilgængeligt fiskeri: Sportsbutikken i Falmouth, A.B. Harvey, Market Strand (også kort til reservoirer).

Fowey River i Cornwall. God havørredopgang, en del laks og mindre ørred. Flere hoteller i Fowey administrerer fiskeriet. Fiskeforeninger udsteder kort i Lostwithiel, Lnadhydrock og Bodmin Road.

Usk og Wye River. Udmunder i bunden af Bristol-Bugten, 50 km øst for Cardiff. God lakseopgang, også større laks, fint fiskeri efter havørred og bækørred. 45 km af de bedste stræk administreres og forvaltes af Harris & Stokes, 125 Eign Street, Hereford, HR4 0AJ, Tlf. 0432 354455.

Norfolk og Norwich. I baglandet af Norfolk og Norwich findes det store moseområde Norfolk Broads, hvor der gennem en snes år er landet utroligt mange storgedder om vinteren. Det er sandsynligvis det mest produktive geddeområde i England. Da storgedderne samtidig konsekvent genudsættes, er bestanden fortsat god. To vigtige kontaktadresser til dette fiskeri: Dave Plummer, Norwich Angling Center, 476 Sprowston Road, Norwich, Norfolk, Tlf. 0603 400757. Desuden The Broads Hotel, Station Road, Wroxham, Norfolk, Tlf. 060 53 28 69. Her fås fiskekort, information om de bedste steder og billig indkvartering. I området løber River Bure, som har en meget fin geddebestand med fisk på 6 til 15 kg. Fiskeri med død og levende agn er særligt anvendt.

Saltvandsfiskeri

Der findes næppe mange farvande i Nordatlanten, som kan sammenlignes med Den Engelske Kanal og dens fiskebestand, der består af en rig blanding af både varmtvandsfisk som hajer og de kolde nordatlantiske arter som sej, lubbe og torsk. De tusinder af vrag fra krigens tid er sammen med rev et formidabelt fiskerevir for de hundredvis af charterbåde, der tager på fiskeri fra næsten alle de sydengelske havne. Kvaliteten og servicen er høj om bord på skibene, der oftest består af mindre hæktrawlere, der kan tage 5-8 fiskere, og som er særdeles robuste. Desuden er konkurrencen så stor mellem skipperne, at man får meget fiskeri for pengene. Gælder det hav- og vragfiskeri, er det vigtigt at undgå fiskeri i perioderne med springflod. Følgende centre er gode udgangspunkter og er forsynet med mange både, der kan bestilles direkte hos skippere, sportsbutikker eller turistkontorer (Liste over disse fås fra Det Britiske Turistkontor, Møntergade 3, 116 København K, tlf.: 33 33 91 88):

Dungeness. Meget fint kystfiskeri efter bass, fladfisk, torsk m.m.

Hastings. Flere både. Arter: gråhaj, bass, havål, rødspætte, torsk m.m.

Littlehampton. Meget stor artsrigdom. Mange både: Harbour View Café, Pier Road.

Looe. Et af de ældste fiskecentre og haj centrum. Både fint kystfiskeri og godt blandet havfiskeri. Både: The Tackle shop, Quay, East Looe. Billigt og godt fiskeri.

Lymington. Alle arter, også rokke. Flere både.

Mevagissey. Meget fint udgangspunkt for vrag- og kystfiskeri. Hajfiskeri. Flere både.

Newhaven. Bass-fiskeri fra kysten meget fint. Flere både: Harbour Tackle shop, Fort Road.

Padstowe. Haj- og havfiskeri. Godt klippe- og strandfiskeri. Sæson: Vragfiskeri fra maj til september. Hajfiskeri fra juli til september. Kystfiskeriet er godt sommeren igennem. Bassfiskeri specielt fra juli til september. Havål i havnebassinerne – op til 10-15 kg, selv på lavt vand.

Penzance. Fint kyst- og havfiskeri. Flere både.

Plymouth. Meget fint udgangspunkt for fiskeri på vrag, Hands Deep, Eddystone Reef m.m.

Poole. Godt kystfiskeri og mange både.

Southsea. Meget fint kystfiskeri efter bass, makrel, fladfisk og sømrokker. Både: Southsea Sports, 14 Highland Road.

Torquay. Meget godt udgangspunkt for fiskeri på vrag og bl.a. Skeeries Bank. Fint kystfiskeri. Flere både.

Newquay. Haj- og havfiskeri. Flere både. Chance for sildehaj.

Scilly-øerne

Scilly-øerne ligger ca. 50 km ud for Cornwalls vestspids og består af mange små øer og skær. Den største ø, St. Mary, er 3 km lang og 3 km bred. Kystfiskeriet er især godt fra Deeppoint og Peninis Head, hvor der kan fanges makrel, lubbe, sej, havål, rødhaj, berggylte m.m. Her er op til 15-30 meter dybt ved land. Havfiskeriet giver lange, havål, lubbe, sej, torsk, blåhaj, mako m.m. Da der kun bor nogle få tusind mennesker, er der ikke regulære charterbåde, men fisketure kan arrangeres lokalt. Skriv til den lokale fiskeklub: Scilly Isles Angling Club, 31 Portcressa Road, St. Mary’s, Scilly Isles, G.B. Yderligere oplysninger fås fra Informations Office, Town Hall, St. Mary’s. Der er færge og helikopterservice fra Penzance til øerne. Det er vigtigt at forudbestille indkvartering. Generelle oplysninger fås fra Det Britiske Turistkontor, Møntergade 3, 116 København K., Tlf. 33 33 91 88.

Isle of Wight

Ferskvandsfiskeri. Yar er kendt for en god bestand af fredfisk, bl.a karpe. Desuden flere ørredsøer (put & take) med ørred og karpe. Søerne er reservoirer.

Kyst- og havfiskeri. Alle arter. Øen er rigt forsynet med spændende kyst og kraftigt tidevand. Mest kendt er kystfiskeriet efter bass, men også chance for sømrokke, lubbe, makrel, berggylte og af og til gråhaj. Havfiskeri efter lubbe, sej, lange, havål, silde- og blåhaj samt gråhaj. Charterbåde: Ryde Seaview, Totland og Ventnor. Kystpladser: Atherfield. Bembridge-Whitecliffstrækket. Sanddown kyst- og havnemole. Kort over fiskepladserne fås lokalt.

Isle of Man

Ferskvandsfiskeri. Øen rummer flere vandløb med laks, havørred og ørred. Fiskelicens er obligatorisk, og denne samt information om de specielle regler for fiskeri på øen fås hos: I.O.M. Department of Agriculture, Fisheries and Forestry, Bucks Road, Douglas – og desuden på turistkontoret: Department of Tourism, Information Bureau, Victoria Street, Douglas. Lakse- og havørred-fiskeri bedst i september-oktober (Sæsonen slutter 31. oktober). Laksen bliver sjældent mere end 5-6 kg. Det meste fiskeri er tilgængeligt:

Douglas River. Laks, havørred og ørred. Henvendelse til G.M. Curtis, 22 Sunningdale Drive, Onchan.

Neb River. Ørredfiskeri. Laks fra august. Fiskeriet frit.

Silverburn River. Ørred og havørred. Frit fiskeri. Bedst fra ca. 2 km før Castletown.

Corna River. Laks og havørred i september-oktober.

Kyst- og havfiskeri. I nord er der flade strande. I syd stejlkyster og dybt vand. Meget ukendt kyst- og havfiskeri, men de få, der prøver fiskeriet, oplever store fangster. Charterbåde: Castletown, Garwick i Garwick Bay, Port St. Mary og Ramsey. Bedste kystfiskepladser ved: Kirk Michael – bass. Peel – lubbe, rødplettet haj, sej, bass, fladfisk, makrel m.m. Port Erin – havål ved havnen, lubbe, makrel, sej m.m. Port St. Mary – godt fiskeri i og omkring havnen. Ramsey – godt klippefiskeri.

Kanaløerne

Guernsey, Jersey, Alderney. Kanaløerne 30-50 km fra den franske kyst er beboet af 55.000 mennesker og kendt for et havfiskeri i særklasse, specielt efter pighvar, slethvar og bass, men også vragfiskeri med lange og havål. Der er fanget over 50 arter, og flere er britiske rekorder.

Guernsey: Charterbåde i St. Peter Port: Kaptajn Ron Taylor, Le Baughy Estate, Jerbourg, St.Martin.

Jersey: Lige så mange arter. Flere både: Kontakt sportsforretningen – P.J.N. Fishing Tackle, 7 Beresford Market, Jersey, Tlf. 0534 74875. Kyst- og molefiskeri: Makrel, hornfisk, berggylte, bass, fladfisk, havål m.m.

Alderney: Ingen organiserede både.

Turistkontoret på Guernsey: Guernsey Tourist Commitee, P.O. Box 23, St. Peter Port, Guernsey, Channel Island, G.B.

Info

I England er det nødvendigt med obligatorisk fiskelicens foruden kort til de enkelte vande. Fiskeriet i kanalerne er frit, men kræver en licens udstedt af The National Rivers Authorities. Herudover er fiskekort nødvendig hos ejerne – det være sig private, klubber, hoteller, konsortier eller andre.

Der er meget litteratur og informations-materiale, som uddyber fiskeriet i England. Den mest komplette guide om fiskeri i Storbritannien og Irland er: »Where to Fish« af D. A. Orton. Forlaget Thomas Harmsworth Publishing Company. Især ferskvandsfiskeriet er godt beskrevet.

Finland

»De Tusind Søers Land« har aldrig haft den helt store dragning på udenlandske fiskere – hverken fra Sverige, Danmark eller Mellemeuro pa. Årsagen er sandsynligvis sprogproblemer og rejseafstande, men kvaliteten af fiskeriet og overskueligheden spiller også en rolle. Det er en kendt sag, at der foregår et intensivt garnfiskeri i mange finske søer, og fiskebestandene er langt fra, hvad de burde være. Alligevel er der visse områder, som afgjort har et glimrende fiskeri, og det er skærgården ved Ålandsøerne og kysten fra Turku og nordpå i Den Botniske Bugt, som mange anser for stadig at være et af de store jomfruelige revirer i Europa – med store gedde-, sandart- og aborrebestande. Gælder det ørredfiskeri er ét område i særklasse, nemlig storørred-elvene ved Kuusamo, hvor søørreder på op til 10 kg vandrer op i begyndelsen af juni og de næste små to måneder. I Nordfinland ligger den store Inari-sø, hvor turistmyndigheder og lokale i disse år forsøger at etablere et bedre fiskeri via udsætninger m.m.

Ålandsøerne

De mange hundrede øer og holme mellem Stockholms skærgård og den finske Skærgård ud for Turku er et sandt fiskeparadis i meget smukke omgivelser. Aborrer i massevis og fine geddebestande lokker fra det tidligste forår til sent efterår. Geddefiskeriet efter de store fisk går for sig efter issmeltning og frem til begyndelsen af juni. I sommermånederne trækker gedderne ud på dybere vand. På lavt vand findes der små gedder næsten året igennem. Geddefiskeriet kulminerer atter i september-oktober. Havørredfiskeriet er specielt godt i marts-april, når isen smelter og ugerne derefter. Og atter i november-december. Trolling er de sidste år blevet yderst populært og mange gedder, havørreder og laks tages på dybdetrolling. Der laves et stort udsætningsarbejde med havørred- og laksesmolt. Også af hensyn til erhvervsfiskeriet. Den årlige fangst i erhvervsfiskeriet andrager næsten 80-100 tons havørred og knapt 100 tons aborre! Der findes over 2.000 såkaldte ’stugor’ m/u båd til udlejning. Fiskevandet omkring hytterne er privat, og derfor kan prisforskelle på husene være betinget af meget godt lokalt fiskeri. Man kan med fordel selv medbringe båd på trailer. Den obligatoriske fiskelicens er ikke nødvendig på øerne. Det er muligt at hyre fiskeguide på øerne.

Information fås hos Ålands Turistbureau, Storagatan 11, SF-22 100 Mariehamn, Tlf. 0828 27 300. Spørg efter brochurer om fiskeriet, bl.a. »Fritidsfiske på Åland«. Hytteudlejning foregår hos: Ålandsresor, Storagatan 9, SF-22 101 Mariehamn, Tlf. 28 040. Bed om katalog og fiskebrochure. Færgebilletter mellem øerne: Ålandstrafikken, Strandgatan 25, SF-22 100 Mariehamn, Tlf. 16 888. Færge til Ålandsøerne med Viking-Line, PB 35, SF-22 101 Mariehamn, Tlf. 26 011. Sportsforretningen Fiskarboden har oversigtsmateriale med fiskepladserne. Adressen er: Fiskarboden, Norragatan 2, SF-22 100 Mariehamn, Tlf. 11 722. Downrigger-båd til udlejning med skipper: Archipelago-Cruise Line, »MS Pegasus«, Ålandsvägen 33, SF-22 100 Mariehamn, Tlf. 15 066. Ønsker man kutterfiskeri, kan man henvende sig til: Hummelvik Havn på øen Vardö, Tlf. 48 378. Sejler kun søndag.

Skærgårdsfiskeri ved Turku, Kustavi og Naantali. Skærgården mellem Ålandsøerne og Turku består af hundredvis af skær, holme og øer, og fiskestanden adskiller sig fra Ålandsøerne ved et indslag af mere ferske arter som suder og sandart. De øvrige fiskearter er: Gedde, aborre, havørred, laks, rimte, stalling, torsk, fladfisk, helt, brasen, sild, skalle, ål, hornfisk m.fl. Den bedste geddetid er fra april til juni og igen i august og september. Havørred- og laksefiskeriet er bedst lige efter og lige før issmeltning. Bedste sandarttid er juli måned. Der findes hytter/sommerhuse med både på mange af de større øer. Ønsker man mere personlig lystfisker-service og evt. guiding og indkvartering, kan man benytte følgende adresser: Jukka Leino, Mannerheiminkatu 7, 2110 Naantali, Finland (engelsk eller svensk). Eller: Tapio Haaplaala, Jyrkkälänkatu 2, 2110 Naantali. På sidste adresse kan hus med båd også lejes.

Ørredfiskeri

Ørredfiskeriet i det centrale Finland er bedst i elv- og sødistriktet mellem Karna og Kymankoskio med byen Vittosaari som udgangspunkt og i en radius på 150 km. Huopanankoski-distriktet 400 km nord for Helsinki er ligeledes kendt for ørredfiskeri. Den finske ’indsølaks’ er en ørredvariant, der findes nord for Mankasalmi i søerne og elvene omkring Rautalammen Reitti. Den tages på spin eller store fluer fra båd, eller hvor elvene løber ud i søerne, og specielt når indsølaksene går op i elvene. Det samme gælder ørredfiskeriet, der ofte foregår om aftenen, natten og morgenen, når ørrederne fra søerne går ind til elvudmundingerne og udløbene.

Inari-søen. Nordfinlands store sø og en af de største i Europa på knapt 1.400 kvadratkilometer. Søen er de senere år blevet kendt som et fint trollingvand med indsølaks, ørred og rødding. Største dybde er 100 meter, og der er mere end 300 skær og holme. Af andre fiskearter kan nævnes gedde, helt og aborre samt stalling. Især den sidste kan fanges på flue i vige og bugter. I Ivalo og Inari findes vandfly, bådudlejning og andre faciliteter. Der er et specielt fiskekort til søen. Fiskekort fås på lokale hoteller. Inaris store ørreder går op i bestemte tilløbselve, og fiskeriet er meget kendt. Elvene hedder Ivalojoki, Juutanjoki, Tsiuttajoki og Tsurnujoki. Specielt Juutanjoki er kendt for storørred op til 5-7 kg, og her er kortantallet begrænset til 10 stk. om dagen i sæsonen fra 1. juli til 31. august. Fiskekort kan forudbestilles hos Metsähallitus, Ylä-Lapin Hoitoalue, PL 36, SF-99801 Ivalo, Tlf. 08 697 21951. Her fås også brochuren »Välkommen at Fiska«. Til de øvrige elve fås kort på bl.a. Hotell Inarin Kultahovi. En tur i dette område kombineres fint med elvene ved Kuusamo.

Kuusamo-distriktet, knapt 200 km øst for Torneå og Happaranda ved den russiske grænse. Her findes nogle af de mest spændende ørred-elve i Skandinavien: Kuusinkijoki, Kitkajoki og Oulankajoki, hvor der hvert år tages omkring et tusind store ørreder på op til 7-8 kg. De største vejer 9-10 kg. I de to førstnævnte elve fanges tilsammen 700-800 storørreder – alle på flue. Gennemsnitsvægten er 2 kg. Ørrederne er på gydevandring fra Paanajärvi, der ligger i Rusland. Fiskeriet begynder i juni, men topper lige efter Sankt Hans og den første uge i juli. Da der er tale om fisk på vandring, indtager de hvilepladser som laksene – fosnakker og strømkanter neden for stryg. Det er især på de nedre roligere stykker, ørrederne fanges. Der findes desuden stalling i de nævnte åer. Nærmere oplysninger fås på turistbureauet i Kuusamo: Matkailukeskus Karhuntassu, Torangintaival 2, SF-93 600 Kuusamo.

Info

Finlands Turistkontor har udgivet en folder med nærmere informationer om fiskeriet. Den fås hos Finlands Turistbureau, V. Farimagsgade 3, 1603 København K., Tlf. 33 13 13 62. Det finske sportsfiskerforbund har ligeledes udgivet et hæfte om fiskeriet. Det fås fra forbundet: Suomen Urheilukalastajain Liito, Toimituksen Osoite, Pihlajatie 12-14, 00270 Helsinki. Der er obligatorisk fiskelicens for alle over 18 år, men den giver ikke adgang til fiskeri, som kræver fiskekort, der kan købes lokalt, bl.a. på hoteller, gæstgiverier og turistkontorer.

Frankrig

De store lystfiskertraditioner i Frankrig har bl.a. udmøntet sig i meget klassisk fiskegrej. Specielt spinnere er franskmændene mestre i at fremstille, og en stor del af ferskvandsfiskeriet består af spinnefiskeri – efter sandart, gedde, aborre, ørred og bass. Frankrig er velforsynet med floder og søer med fine karpebestande. Der er malle, sandart og gedde samt ørred i Normandiet, Bretagne, De franske Alper og Pyrenæerne.

Ferskvandsfiskeri

Ørred- og laksefiskeri

Floden Allier. De nederste 150 km før Loire-floden. Hvert forår i marts og april fanges omkring 250 laks på dette stræk – med en gennemsnitsvægt på 8-10 kg. I begyndelsen af 80’erne blev der nogle år landet over 1.000 laks. Den bedste strækning findes mellem Vichy og Pont-du-Chateau. Bedste fiskeri fra 10. marts til begyndelsen af juni. Høj vandstand er nødvendig for opgang. Med denne vandstand og et koldt forår går laksene op til Brioude. Ved lav vandstand i marts-april når laksene op til Moulins. Der er ganske mange lokale fiskere på pladserne, som afsløres af de mange biler på P-pladserne. Gode udgangspunkter er byerne Brioude, Jumeaux, Issoire, Cournon, Mezel, Pontdu-Chateau, Joze, Maringues, Crevant-Lareine, Limons, Vichy og Moulin. De bedste beat og pools hedder: »Le Coup du Litrou«, »Le Coup du Thermometre«, »Le Coup de Terasse«, »Le Pont de Crevant«, og »Les Epis de Brosse«. Fiskekort: Obligatorisk fisketegn og mærket »Timbre-Saumon« på fisketegnet. Først på sæsonen spinnefiskeri med blink og fra midten af april og i begyndelsen af maj fluefiskeri.

Ørredfiskeriet findes i Normandiet, Bretagne, De franske Alper, den centrale del af Frankrig og den vestlige del af Pyrenæerne. Fredningstiden for ørred er fra sidste tirsdag i september til tredje fredag i februar.

De bedste ørredvandløb findes i de vestlige Pyrenæer-elve og bjergbække: Nive og Gave d’Oloron der hører blandt de bedste, Gave de Pau, Sauveterre, Nests, Gave d’Aspe, Lourdios, Garonne og Arros. På grund af snesmeltningen er disse elve bedst i april og i august-september. Der er en lille lakseopgang i Gave d’Nive og d’Ossau.

I Bretagne findes adskillige gode ørred- og lakseelve: Elle, Aulne, Léguer, Blavet, Laita og Odet. Udgangspunkt for fiskeriet er byen Châteaulinn. Flere hoteller kan arrangere fiskeri, da meget af det bedste fiskeri er privat.

Normandiets elve er de senere år blevet stærkt forbedret hvad angår bl.a. vandkvaliteten. I floden Orne er det nu lykkedes at etablere en stamme af store havørreder – med fisk på op til 10-12 kg. Imidlertid er meget fiskeri på private hænder, men prøv »Dame Blanche« ved Bernay ved Charentonne. Der er også mulighed for fiskeri via hoteller ved elvene: Orne, Vire, Sienne og Sélune.

Jura-bjergenes elve: Doubs ved Goumois, Bienne, Ain, Valserine nedstrøms for Crêt de la Neige og Furans. Området er populært, og der er ofte mange fiskere og fisk.

Massif Centrale området: Et bakket og bjergrigt område, med tynd bebyggelse og mange ørredvandløb: Lot, Bés, Santoirs, Allier, Corréze, Vézere, Vienne, Creuse og Lignon.

Søfiskeri efter ørred: Først i de senere år har franskmændene – efter britisk mønster – anlagt en del put & take fiskevande, men ægte søørredfiskeri findes i Pyrenæerne i søer ved Luz-Saint-Sauveur og i de franske alper: Leman, Annecy og Besson.

Karpe, malle og bass

Søen Barrage Salagou i Sydfrankrig ved Beziers og Clermont Ferrand. Meget fin karpesø på over 1.000 hektar, med en dybde på op til 70 meter. I sydvestenden er dybden fra 6 til 12 meter. Karpebestand af hovedsalig skæl- og vildkarper, samt få spejlkarper. De slanke vildkarper måler 1 meter ved 15 kg. God bestand af fisk på 10-25 kg. Der er tre campingpladser ved søen. Forudbestilling er unødvendigt. Desuden hytter og sommerhuse. Fiskekort, der koster ca. 250 F.frc., udstedes i sportsforretningen i Lodeve. 3 stænger tilladt indtil 1. april.

Lac Cassien, 30 kilometer nord for Cannes. Denne sø blev i begyndelsen af 80’erne kendt for nogle enorme karper på 25-35 kg, og har stadig et meget fint karpefiskeri. Specielt godt fiskeri i den del af søen, der ligger syd for broen. Her går vejen tæt på søbredden. I sydenden er der fiskeforbud. Campingpladser ved søen. Forudbestilling er nødvendig: Camping Caravaning, Le Parc, 83 440 Saint-Paul-En-Foret, tel: 94 76 15 35. Fiskekort er billige. Bådfiskeri nødvendigt flere steder pga. mange væltede træer og farlig bund.

Floderne Seille og Saône ved Mâcon (vindistrikt), nord for Lyon. De to floder regnes for nogle af de bedste mallevande i Vesteuropa. Der er maller på op til 40-50 kg – og endda større. Gennemsnitsvægt 10-30 kg. En del mindre tages på spin.

Saône. Det bedste stræk er fra byen Châlon-sur-Saône til Lyon. Floden Seille løber til Saône på dette stræk. Det er fra Seille, mallerne har bredt sig til Saône. Netop ved tilløbet findes nogle af de bedste mallepladser, specielt ved broerne, væltede træer, huller m.m., hvor mallerne gemmer sig. Landskabet her er smukt, flodbredderne dog forholdvis utilgængelige, og man må have båd for at fiske effektivt. Man kan med ro og snilde låne eller leje både lokalt, men der findes ikke nogen egentlige bådudlejninger. Floden er 100 til 200 meter bred. Der er skibstrafik på floden, og netop på kanterne til sejlrenden og i de svage sving, hvor der er dybere vand, findes gode pladser. Følgende steder og byer kan anbefales: Châlonsur-Saône, Tournus, Le Vilars, Port de Faages, Sance, Mâcon, Darse, Thoissey, Belleville, Montmerle, Beauregard, St. Bernard og Collonge.

Bifloden Seille. Bådfiskeri nødvendigt. Kun bredfiskeri på nordsiden af Seille, hvor den løber til Saône. Modsatte bred er fyldt med væltede træer, hvor mallerne ynder at være. Dybder fra 5 til 15 meter. Bedste stræk er fra udløbet og ca. 80 km opstrøms til Cuiserny. De bedste pladser er opstrøms: Nederste del før udløbet, fra Latruchére og 15 km opstrøms, omkring broen ved Pont-sur-Seille (begge sider), Pont de Culod, Ratenelle, på begge sider af sidefloden La Sânes udløb og ved Cuiserny. Natfiskeri er forbudt. Flere stænger tilladt. Fiskekort købes i byerne. Vær opmærksom på fiskeriforbudszonerne – 50 og 100 meterszoner, der er markeret med skilte. Brug af ekkolod under fiskeri er forbudt. Ekkolod tilladt til orientering uden fiskegrej om bord.

Carmargue (Rhône-deltaet). Havbars, karpe og multe. Det vældige Rhône-delta, som også kaldes Carmargue, dækker et område på ca. 30x15 km og består af mange mindre og større kanaler, laguner og småsøer, der påvirkes af tidevandet. Fiskebestanden er alsidig – der er multer, mindre havaborrer, karper på 1-5 kg, gedder og ål. Fiskeriet er frit, og det er bestemt ikke overrendt, selvom der netop i området findes mange store feriehus-centre. Leje af sommerhuse og bungalows: Syndicat d’Ininiative, 5 Avenue Van Gogh, B.P. 34,13 640 Les Saint Maries de la Mer, Frankrig – der ligger ved kysten i selve deltaet.

Ved Barrage de Salagou, 50 km vest for Montpellier i Sydfrankrig, findes vande med bass eller ørredaborre. Vandene er klare og fyldt med grøde. Alle spinneteknikker kan bruges, jigs, blink, flue m.m. Fiskene vejer fra 1 til 3 pund. Fiskekort kan købes på stedet.

Saltvandsfiskeri

Langs hele kanal-kysten, rundt om Bretagne og ned langs Biscayen mod den spanske grænse, findes et utal af havfiskebåde, der går på havfiskeri året igennem.

Fiskearterne er: Lubbe, sej, lange, havål, pighvar, slethvar, bass, torsk, blåhaj, sildehaj, gråhaj og pighaj samt mange andre arter. Der er fiskekuttere i næsten alle større byer ved kysten. Henvendelse til de lokale fiskeklubber og sejlerklubber samt turistkontorer giver hurtigt kontakt med skipperne. I følgende byer er der charterbåde – fra nord til syd: Dunkerque, Calais, Boulogne-sur-Mer, Mers le Treport, Dieppe, Le Havre, Dives-sur-Mer, St. Malo, Loudéac, Quiberon, La Baule og Noirmoutier. Desuden Les Sable-d’Olonne, Royan, Biscarosse, Hossegor og St. Jean-de-Luz.

Langs Middelhavskysten findes ligeledes flere byer med motorbåde og større fartøjer til lystfiskeri – fra den italienske grænse til den spanske: Menton, Nice, Cannes, St. Raphaël, Sainte Maxime, St. Tropez, La Grande Motte, Frontignan, Gruissan, Banyuls og Port-Vendres. I visse perioder kan der om sommeren fanges tun i Middelhavet. Desuden havål, havbrasen, bass, havål og mindre revfisk.

Mellem Rhôneflodens munding og Pyrenæerne ligger et af de klassiske havfiskecentre på den franske Middelhavskyst, Agde og Cap d’Agde, hvor en flåde af større charterbåde bringer fiskere på havet efter bundfisk og tun. De mindre motorbåde bruges til fiskeri efter blåfinnede tun (Øresundstun) og de større til bundfiskeri. Hvert år i sensommeren trækker tun ind i Golf du Lion. Byen og området er et feriecenter med mange andre aktiviteter. Man når til Cap d’Agde via Montpellier, hvortil der også går lokalfly. Herfra er der 60 km til stedet. Både til tunfiskeri kan bookes hos: Norbert Schmidt, Centre de Pêche Sportive, Bassin 4, Quai Ouest, Avenue du Passeur Chalies, F-34 300 Cap d’Agde, Tlf. + 33 67 26 30 99. Der tales fransk og engelsk. Her kan der samtidig bookes hotel m.m. Information: Office Municipal de Tourisme et des Loisirs, Avenue des Sergents, B.P. 544, F-34035 Agde, Tlf. + 33 67 26 38 58. Fiskesæson: Storvildtfiskeri efter tun: Drivfiskeri med sardinfodring i perioden 1. maj til 1. juli. Trolling fra 1. maj til 1. juli og 1. september til 15. november. Bundfiskeri fra 1. april til 31. oktober. Natfiskeri fra 15. juni til 15. september onsdag og fredag.

Bundfiskeri foregår efter forskellige revfisk, bl.a. havaborrer, havål, muræner, makrel (spin) og flere andre mindre fisk. I havne kan der fanges multe og små havbrasen. Fra kyst lejlighedsvist også havbars.

Korsika

Den franske middelhavsø er kendt for sit ørredfiskeri på den centrale og østlige del af øen. Her findes en bestand af bækørreder, der dog sjældent vejer mere end et pund. Fredningstid for ørred: Fra sidste mandag i september til 3. februar. Fiskekort er billige og fås i grejforretninger. Bedste ørredfiskeri i april og maj. Desuden er der nogle søer, bl.a. Alzito og Teppe Rosse, med sandart og forskellige fredfisk (sandart op til 3 kg). Kystfiskeriet foregår fra klipper, havnemoler eller åben sandstrand: Multe, havbrasen, knurhaner, berggylter, havål m.fl. kan fanges på let udstyr – alternativt kraftigere kystmedegrej på den åbne kyst. Det er muligt at hyre lokale erhvervsfiskere til havfiskeri. På visse årstider trækker blåfinnede tun forbi øen. Enkelte lystfiskere har forsøgt sig med held, men det er meget chancebetonet. Der er tale om tun på 100 til 250 kg.

Info

Der findes i Frankrig forskellige obligatoriske fisketegn til sø, kanal, å og flod. Medlemsskab af fiskeforeninger og sammenslutninger giver automatisk fiskeadgang. Der findes forskellige »mærker« til fisketegnet – som er nødvendige, hvis man vil fiske karpe eller laks/havørred.

Fisketegn og fiskelicens fås i sportsforretningerne, på campingpladser, turistkontorer m.m. Børn og hustru kan fiske uden kort, men de skal så fiske sammen med manden, som er i besiddelse af fiskekort. Der er adgang til de fleste vande, men dog især begrænsning ved de gode ørredvandløb. Natfiskeri er forbudt. Kystfiskeriet er rigt, ligesom der findes mange både til havfiskeri i Atlanterhavet og Middelhavet. Det Franske Turistkontor, Ny Østergade 3, 1101 København K, Tlf. 33 11 49 12.

Færøerne

18 øer i Nordatlanten med over 70.000 får, sorte basaltfjelde, grønne græsgange, stejle klippekyster og rolige fladvandede bugter samt tåge, regn, fisk, grinder og fuglefangst er færingens dagligdag. Det er her de lever i pagt med naturen – og i et højt udviklet samfund med store økonomiske problemer. Øerne gemmer også søer med havørred, ørred og laks. Og bække, der ved regnskyl svulmer op og lader havørred og laks passere. Ved kysterne og i straumerne holder regnbueørred til, undsluppet fra de talrige havbrug – og tilmed laks. I havet torsk, kuller og helleflynder.

I årtier har Færøerne stået som et af de samfund i Nordatlanten enhver lystfisker med respekt for sig selv skulle besøge én gang – og denne ene gang er som oftest blevet til flere, fordi landet og fiskeriet betager. Ikke de store fisk, eller de mange fisk, men en god blanding af oplevelse og fiskeri. Man kan klare sig med en beskeden mængde grej, der både dækker flue- og spinnefiskeri i såvel fersk- som saltvand. Let spinnegrej som til kystfiskeri efter havørred og lette klasse 7-8 fluestænger med flydeline til søernes havørred og laks. Havørrederne vejer oftest fra et halvt til halvandet kilo. Laksenes gennemsnitsvægt er på 2-4 kilo, men større fisk fanges.

Ferskvandsfiskeri

På øerne Streymoy, Eysturoy, Vágar, Sandoy og Syduroy findes der omkring 40 søer med en naturlig bestand af søørred. Enkelte vande rummer også fjeldørred (rødding) og i flere egne er der opgang af havørred og laks.

Den færøske havørred vokser langsommere end den danske, formentlig af mangel på lavvandede produktive opvækstområder langs kysterne. Laks er udsat i flere søer med forbindelse til havet, og laksene har klaret sig fint, men implanteringen er gået ud over øernes havørredbestand. Gydepladserne er begrænsede, og her har laksene klaret sig bedst. Fiskeriet er bedst juni, juli og august. I Saksunarvatn fandtes tidligere et fint fiskeri efter havørred, men denne fisk synes nu at være udkonkurreret af laks. Sørvagsvatn er 5-6 km langt og næsten 1 km bredt og er Færøernes største indsø med en god bestand af søørred. I Sandsvatn var der tidligere et glimrende havørredfiskeri, men søen har været udsat for en del forurening af spildevand, og udsivningen fra møddinger og udvaskning af gødningsstoffer fra den omkringliggende landbrugsjord. Der er dog stadig opgang af havørred i søen – foruden laks, som vinder frem på bekostning af havørred. I søen Leynar og de to mindre højere beliggende søer (Mjauvøtn) fiskes efter laks og havørred.

Saltvandsfiskeri

Kystfiskeri foregår efter havørred, regnbueørred, laks, torsk, sej og fladfisk. I de smalle fjorde mellem øerne løber der en stærk tidevandsstrøm med op til 8 knob i timen, hvilket svarer til en norsk elv. I disse strømme findes masser af småsej, havørreder, en del laks og mange regnbueørreder, der er undsluppet fra de talrige havbrug, der findes i næsten alle beskyttede fjorde. Kystfiskeriet i disse tidevandsstrømme er bedst omkring vandvendingerne. Den færøske lakserekord er fanget sådan et sted og vejede over 12 kilo. Det kan være vanskeligt at arrangere havfiskeri, men »indenskærs« fanges bl.a. torsk, sej, kuller og en del mindre helleflyndere. Længere til havs findes også stortorsk, lange og chance for helleflynder på op til 75 kilo.

Info

Fiskekort til Saksunarvatn kan købes på turistbureauet (Kunningarstovan), Vaglid, FR-100 Torshavn, Tlf. 15 8 77. Et dagkort koster 50 kr. og et årskort 275 kr. Prisen er 75 kr. for et dagkort og 450 kr. for et årskort til Leyarvatn.

Klimaet er meget vådt, og vejret svarer til april – eller oktobervejret herhjemme. Waders og godt regntøj samt solid teltudrustning er vigtigt. Man bør dog med jævne mellemrum kalkulere med privat indkvartering, i hytte eller lignende for at få tørret al udrustning og »komme sig«. Oplysninger om overnatning bl.a. på vandrerhjem fås på turistkontoret.

Lufthavn findes på Vágar, der beflyves af Mærsk Air og det færøske selskab Atlantic Airways. Fra Kastrup er der to og en halv times flyvning. Man kan også sejle med DFDS fra Esbjerg eller fra Hirtshals.

Gibraltar

I det smalle stræde mellem Gibraltar og Afrika er der op til et par hundrede meter dybt og et kraftigt tidevand. Det bedste fiskeri opleves i vandvendingerne. Fiskebestanden består hovedsageligt af forskellige typer havaborrer og havbrasen på op til 5-10 kg, og der er ofte mange fisk. Der kan fiskes hele året. Malaga i Spanien ligger 3 timers kørsel fra Gibraltarstrædet. I Malagas lufthavn er der hurtigbus. Fra grænsen er der kun 3 minutters kørsel til byen Gibraltar. I forbindelse med ferie på Costa del Sol kan man let planlægge fiskeri ved henvendelse til den lokale havfiskeklubs sekretær: Tarik Sea Angling Club, J.E. Lara, 16, Devon House, Gibraltar. Desuden kystfiskeri efter små havbrasen og havaborre. Chance for havål.

Grækenland

Ferskvandsfiskeri

I det nordlige Grækenland på grænsen til Albanien, Jugoslavien og Bulgarien findes flere store søer med karpe og flere malle-arter. Maller på op til 35-40 kg er fanget på stang, men betydeligt større maller findes. Prespansko Jezero søen på grænsen til Jugoslavien har en fin karpebestand, men søen fiskes bedst fra den jugoslaviske side. Søerne Limi Mikri Prespa og Vergoritis er kendt for malle og karpe. De større floders rolige partier i området rummer også karpe. Øst for Thessaloniki ligger søerne Limni Volvi, Koronia, Mavrudas og Lantzas, der er kendte karpesøer. Bækørred findes i flere vandløb i mere end 1.000 meters højde. Under 1.000 meters højde er der også døbel og barbe. I floderne og grænsefloden Evros ved det østlige Tyrkiet findes karpe, barbe og døbel.

Saltvandsfiskeri

Ægæerhavet har aldrig markeret sig på havfiskerens kort, men ikke desto mindre lander erhversvfiskere betydelige mængder blåfinnende tun på op til 300 kg på krogliner. Desuden er der også landet blå marlin. I en græsk havfiskekonkurrence for lystfiskere, blev der for nogle år siden i Porta Caros fanget en hvid marlin. Endvidere findes forskellige hajer på op til 100 kg og en mindre bestand af sildehaj. Guldmakreller forekommer også. Enkelte engelske havfiskere har med held trollet efter tun ud for Sithonia Halvøen i den nordlige del af Ægæerhavet. Enkelte dage blev der fanget albacore på mellem 5 og 10 kg i perioden fra september til november. Desuden er store blåfinnede tun set ved flere lejligheder.

Kystfiskeriet ved havne og moler er gennemgående dårligt. Fiskearterne her er multer og små koralrevsfisk.

Grønland

Den havvandrende fjeldørred i de grønlandske elve har i mere end en generation været den store udfordring for lystfiskere. I begyndelsen af 60’erne blev de første ture arrangeret til elvene omkring Narssarssuaq og Narssaq i Sydvestgrønland – og med stor succes. Der blev landet fjeldørred på op til 5-6 kilo og talrige fisk på 3-4 kilo. De store fisk blev relativt hurtigt udfisket, og allerede i 70’erne var fisk på mere end 3-4 kilo sjældne. Også voldsomt garnfiskeri i elvmundingerne tollede på bestanden. Der blev dengang arrangeret forskellige pakkeløsninger til telt-lejre bl.a. i området omkring Nanortalik, hvor der fandtes flere elve med fisk på 3-4 kilo. Godthåbsfjorden viste sig på det tidspunkt at rumme meget fine elve, til dels med store fisk. Ture i området omkring Sisimiut (Holsteinsborg) blev ligeledes gennemført. Resultatet af alle disse ture var en kortvarig succes i en eller et par sæsoner. Problemet var og er, at fiskebestanden fiskes ned, enten af lystfiskere eller som oftest af garnfiskere. Transportproblemerne var dengang store, og det var vanskeligt med vedligeholdelse af campingudstyr og organisation af teltlejrene fra år til år. I dag er man, for så vidt angår velorganiserede ørredture på Grønland, lige så vidt som i 60’erne, da det begyndte. Til gengæld er bestanden af ørred kun en brøkdel af bestanden dengang. I visse elve er der stadig stor opgang af mange fisk, men de vejer sjældent mere end et kilo.

Ferskvandsfiskeri

Den havvandrende fjeldørred findes lige fra Thule til Kap Farvel, hvor den danner små lokale bestande, der næppe vandrer langt fra opgangselvene, og derfor kan bestandene let udfiskes. Snitvægten ligger på et kilo. I Sdr. Strømfjord findes en nu fredet elv i den såkaldte Paradisdal, hvor der er opgang af fisk på op til 5 kilo. Desuden den noget mere tilgængelige Robinson elv, som kan nås med båd fra Sdr. Strømfjord. I denne elv er der ligeledes opgang af fisk på op til 4-5 kilo, men fisk på 2 kilo er mest almindelige. I elvene i Godthåbsfjorden og visse elve ved Narssaq, Narssarsuaq og Nanortalik findes stadig en opgang af pæne fisk op til 2,53 kilo, mens fisk på 1-1,5 kilo er mest almindelige. Fra udstationerede folk på Østgrønland vides, at der i elvene ved Angmagssalik, Kangerdlugssuaq og Scoresbysund findes elve med opgang af fisk op til 4-5 kilo. På østkysten ligger sandsynligvis mange eventyr forude. Sæson for fiskeriet er fra midten af juli til september. August er den bedste måned.

Fjeldørrederne er ved opgangen i elvene helt sølvblanke, men bliver farvede med tydelig grøn ryg og rød bug efter et par ugers ophold i ferskvand. Fjeldørrederne fanges i tre typer vande, der kræver hver sin fiskemetode. 1) I de grumsede smeltevandselve fanges fisken på spin med små dybtgående spinnere eller woblere, alternativt med flue på synkende line. 2) I de klare smeltevandselve fiskes med spin, vådflue og i sjældnere tilfælde også tørflue. 3) I søerne kan fiskene opholde sig en tid på skrænten mellem det dybe og lave vand, hvor de kan tages på spin eller flue. I en del søer findes også bestande af stationære røddinger, der sjældent bliver mere end 30-40 cm lange, men som kvalitetsmæssigt er dårlige spisefisk.

Atlanterhavslaks findes i en lille bestand i en enkelt elv i bunden af Godthåbsfjorden.

Saltvandsfiskeri

Ved elvenes udmunding kan man fra juli til september opleve et spændende fiskeri efter fjeldørred. Hvor der er dybere vand fanges talrige uvak (en torskefisk), visse steder havkat og småtorsk. I området fra Sukkertoppen til lidt nord for Sisimiut er helleflynderfiskeri fra kyst muligt.

Havfiskeriet har akkurat som elvfiskeriet tiltrukket lystfiskere siden 60’erne. Der er fanget store havkatte, torsk, uvak og rødfisk. Om vinteren fanges i visse fjorde grønlandshaj på langline. Hajerne vejer op til 150 kilo, men større forekommer.

Det hidtil bedst kendte havfiskeområde strækker sig fra Sukkertoppen og nordpå til Sisimiut, hvor helleflynderbestanden er størst. Her er stadig pladser med fisk på 30-45 kilo og enkelte større. Fisk på 100-200 kilo landes med års mellemrum på pilk eller håndline. Sæsonen for helleflynder er fra begyndelsen af august til midten og slutningen af september, hvor helleflynderne trækker ind på lavere vand og i fjordene. Bestanden af torsk, havkat og helleflynder er de senere år gået stærkt tilbage.

Info

Fisketegn er nødvendigt for at drive fiskeri. Det fås til en beskeden pris på politistationerne.

I disse år er det kun lykkedes Diana Jagt- og Fiskerejser at holde liv i de grønlandske lystfiskerture ved at arrangere ugeture baseret på fly-out princippet. Man indkvarteres bekvemt, og i et samarbejde med Greenland Air Charter flyves fiskere ud med helikopter til forskellige elve 4-5 gange om ugen. Et spændende arrangement, men naturligvis betydeligt dyrere end teltlejre.

Da hjemmestyret i disse år har afsat betydelige summer til udvikling af bl.a. lystfiskeri, herunder både hav- og ferskvandsfiskeri, må man forvente, at der snart vil dukke nye initativer op, som kan virkeliggøre fisketure til en rimelig pris, selvom en rejse til Grønland – uanset arrangementsform – altid vil være dyr på grund af forholdvis dyre fly-priser og ikke mindst høje priser på helikoptertransport.

Der findes flere rejsebureauer, som kan komme med initiativer til gruppe-arrangementer og lystfiskerture.

Diana Jagt- og Fiskerejser, tlf. 62 23 11 10 og Vejle Rejser, tlf. 75 82 26 88, har specialiseret sig i booking af fly og helikopter på Grønland. Grønlands Rejsebureau, tlf. 33 13 10 11, må formodes at komme med ture fremover.

Holland

De fleste tænker på vindmøller, tulipanmarker og kanaler i det hollandske landskab. Vindmøllerne er rigtige nok. Tulipanmarkerne ligger i et bestemt område, hvor turisterne valfarter til. Kanalerne er der overalt. Og der er fisk i dem – og også i de store floder. Holland har en rig lystfiskerkultur, og som det eneste land i Europa måler hollænderne altid deres fangster i centimeter og ikke i kg. Derfor kan den hollandske gedderekord snildt veje mindre end den næststørste. Den er bare længere.

Karpefiskeriet er i voldsom udvikling, ligesom sandart-fiskeriet og et typisk »catch & release« fiskeri efter storgedder. Fluefiskeri efter rudskalle er populært. En mægtig brakvandssø har de senere år været genstand for et regulært dybdetrollings-fiskeri efter store havørreder og steelheads. Der findes intet å-fiskeri efter ørred, men derimod enkelte put & take vande med regnbueørred. Helt specielt er det omsiggribende småbådsfiskeri på havet. Hundreder af både tager på bass-fiskeri hver weekend. Fiskeriet foregår ved vrag, og fangsterne er store. Desuden er der tradition for vinterfiskeri på moler og brændings-kyster efter torsk og hvilling.

Ferskvandsfiskeri

Westfriesland

Den nordlige del af Westfriesland, på sydsiden af Ljisselmeer, er kendt for et fint medefiskeri efter forskellige arter fredfisk. I det nordlige Holland ved Bovenkarspel og Grootebroek findes masser af kanaler og søer med gedde. Specielt dyrkes geddefiskeri om vinteren. Her kan anbefales Lystfiskerhotellet Wappen von Grootebroek, Zesstedenweg 206, NL-1613 KE Grootebroek, Tlf. 02285 11 498, hvor Jan Vader kan orientere om det bedste fiskeri i området. Hotel De Halve Maan, Hoofstraat 254, NL-1611 AN Bovenkarspel, Tlf. 02285 11 262 er også et populært og billigt udgangspunkt. Også her ydes der fin service omkring fiskeriet. Lidt længere nordpå ligger feriecentret Het Grootslag, Andijk, Tlf. 050 143 434. Feriehusene ligger nær ved fiskevande med bl.a. karpe og tæt på ligger Inderdijk med mange kanaler – med gedde, karpe og fredfisk. Et særligt populært hollandsk fiskeri er fluefiskeri efter rudskalle i kanalerne.

Generel information om fiskeri i området fås hos: VVV Hoorn, Dick van der Peyl, Nieuwstraat 23, NL-1621 EA Hoorn, Tlf. 022 90 18342. Generelle brochurer om fiskeri i Holland fås hos det hollandske lystfiskerforbund, NVVS, Postbus 288, NL-3800 AG Amersfoort, Tlf. 033 33 634 924. Heri findes alle generelle bestemmmelser, fredningstider og mindstemål.

Zeeland

Veerse Meer ligger i Sydvestholland i Zeeland-provinsen. Det er en 40 km lang brakvandssø, som blev dannet ved dæmnings-byggeri, hvori der for 10-15 år siden blev udsat bækørred, regnbueørred og havørred. I forvejen havde søen en naturlig bestand af hundestejler og småsild. Fiskene voksede, og en del blev fanget fra moler og havne. I de senere år er fiskene vokset til anselig størrelse – regnbueørrederne vejer 2-5 kg, havørred og bækørred op til 8-10 kg. De fleste er dog på 1-3 kg. Søen har dybder på op til 40 meter, og ørrederne fanges nær overfladen om vinteren, men uden for vintermånederne på 15-20 meters dybde med dybdetrollingsudstyr. Veerse Meer-ørredfiskeriet gav anledning til, at adskillige hundrede bådejere investerede i dybdetrolllings- udstyr. En del ørreder kan stadig fanges på spin eller flue fra dæmninger eller moler langs søen. Der findes også fladfisk og ål. Søen kræver årskort, som fås på de lokale turistkontorer.

Vinkeveen – geddefiskeri

Dette mægtige tørvemose-område syd for Amsterdam er et af Europas bedste gedderevirer. Det består af snesevis af moseafdelinger, store søflader, bugter og render og har faktisk dybder på op til 10-30 meter. Den meget afvekslende bund gør moseområdet ideelt til gedden. Rekorden er 23 kg, og hvert år landes masser af gedder over 10 kg, hvoraf de fleste sættes ud igen. Desuden sandart på op til 7-8 kg, enkelte over 10 kg, og store aborrer, karper og sudere. Bedste fiskesæson efterår og vinter. Fredning: 15. marts til 1. juni. Angående indkvartering, fiskekort m.m. kan man henvende sig til: Pensionatet Visserslust, Braambrugse Zuwe 200, Vinkeveen. Meget lystfiskervenligt sted. Robåde udlejes, mens der kræves specialtilladelse til brug af motor. Moserne ligger vest for Vinkeveen, og navnet er Vinkeveen Plassen. Agnfisk kan købes på stedet. Bådantallet er begrænset og forudbestilling er derfor nødvendig. Mindstemål på sandart og gedde er 55 cm.

Maas-floden og Alkmarder Meer – sandartfiskeri

Maas-floden har sit udspring i Frankrig og løber gennem Luxembourg og Belgien, før den når Holland. Efter grænsen er løbet roligt. På en 6 km lang strækning ved Boxmeer løber Maas i en kanal, afskåret fra to gamle løb, som udgør et fint revir. Her findes en meget god sandartbestand, ål, gedde og fredfisk. Medefiskeri kræver kun det obligatoriske fisketegn til 12 gylden. Fiskeri efter rovfisk kræver årskort til et beskedent beløb, og det fås i lokale sportsforretninger. Det lokale turistkontors adresse er: VVV Boxmeer, Cultur Centrum, XE Weger De Raetsingel 1, Boxmeer, Tlf. 08855 76665.

Alkmaarder Meer. Denne store indsø ved Alkmaar i det vestlige Friesland er en af Hollands bedste sandart-søer. Søen er stor og ligger udsat for vestenvind, da havet kun er 10-15 km borte. Hvis det blæser for meget (over 5 meter i sekundet), må man henlægge sit fiskeri til Noordhollands Kanaal mellem Alkmaar og Westgrafdijk – i alt 10 km fint sandartvand med dybder på 3-5 meter. Fangstbegrænsning i kanal og sø på 3 sandart pr. dag. Der må kun fiskes med en stang til naturlig agn. Årskort til søen koster 100 kr og fås i sportsforretningen Handy Fish (Bert Schouten), Kennemerstraatweg 127, 1851 BC Heiloo, Holland, Tlf. 072 33 6961. Bert Schouten er sandart-ekspert. Bådudlejning hos: Thomas Konijnenburg, Woude 7,1489 NB De Woude, Holland, Tlf. (aften) 029811747. Her fås også agn. Gælder det fiskeri i Noordhollands Kanaal, fiskes der de dybe steder, hvor man kan se strømhvirvlerne. Juni er bedste måned. Andre fiskearter er gedde, aborre og ål.

Twente-kanalen – karpefiskeri

Twente-kanalen har i en del år været et populært hollandsk karpevand. Det skyldes en kemisk fabrik, der leder 45 grader varmt vand ud, så man midt om vinteren over et længere stykke ved Enschede har en vandtemperatur på 21 grader. Enschede ligger få kilometer fra den tyske grænse. Det bedste karpestræk finder man ved at køre gennem byen, videre til Hengelo, hvor man drejer fra til Delden. Herfra og opstrøms foregår det meste fiskeri. Karpebestanden er koncentreret om vinteren. Der er en god bestand af skælkarper på op til 10-12 kg, og græskarpe på 8-9 kg. Der er god plads, og selvom hollændere kender kanalen særdeles godt, tager de altid vel imod udenlandske fiskere. Fiskeriet kan svinge meget afhængigt af slusebevægelserne, der sætter gang i vandet og således udligner temperaturerne. Fiskekort fås hos den stedlige lystfiskerforening: »Öns Genoegen«, Spartalaan 47, NL-7552 Hengelo. Det koster 25 gylden for et årskort – hertil kommer licensen »Grote Vergunning« (12 gylden) på posthuset.

Saltvandsfiskeri

Hollands kyster er typiske brændingskyster – eller dige-kyster. Specielt i Zeeland findes enorme diger. Der findes også havneanlæg, moler og kajer. Herfra fanges der mindre torsk og hvilling, multe, hornfisk, mindre bass (havbars) og fladfisk, f.eks. ising, skrubbe og tunge.

Der er en voksende interesse for småbådsfiskeri i Holland. Hver weekend søsættes hundredvis af 16-22 fods både fra de store ocean-ramper, der er bygget af hensyn til dette fiskeri. Der fiskes på vrag på 10-25 meter vand, fortrinsvis torsk og bass. Det er sæson for bass om foråret og sommeren. Der fanges også hvilling, fladfisk og makrel.

Kutterfiskeri drives også meget – fortrinsvis efter fladfisk, makrel og torsk. De store udgangshavne for kuttere er: Den Helder (kaj 47), Scheveningen (Dr. Lelykade), Siellendam (Inderhavnen/Binnehaven), Wissekerke (Sofiahaven) og Ljmuiden (Vissehaven).

Info

I næsten alle kanaler med skibs-trafik er fiskeriet frit. Der er obligatorisk fisketegn til 12 gylden. Det fås på posthusene. Heraf går 8 gylden ubeskåret til en ferskvandsfiskeri-organisation, hvis formål er at forbedre ferskvandsfiskeriet, foretage udsætninger og lave laboratorie- og testanalyser af forskellige debatemner indenfor lystfiskeriet, f.eks. overfodring i medefiskeri, brug af keepnet og trekrog contra enkeltkrog m.m. Alt sammen til gavn for lystfiskeriets omdømme og udbredelse. Der er næsten en million hollandske lystfiskere, og der er således tale om en pæn sum penge.

Irland

Ferskvandsfiskeri

Laks, havørred og ørred

Ballynahinch Fisheries og Castle, Connemara, County Galway. 3 km fremragende lakse- og havørredfiskeri. Desuden havørredfiskeri i søer og mindre elve. Forholdvist dyrt fiskeri. Henvendelse: The Manager, Ballynahinch Castle Hotel, Tlf. 095 31 006.

Blackwater River, Sydirland. En ca. 100 km lang og kendt lakseelv, hvis bedste stræk ligger mellem Mallow og Lismore. Forårsopgang fra februar til april. Smålaks fra juni til september. Desuden mindre opgang af mellemlaks i august-september. Bedste stræk: Ballyduff i County Waterford. Blackwater Lodge Hotel Fishery disponerer over 14 beats på sammenlagt 45 km. Henvendelse: Blackwater Lodge Hotel, Tlf. 058 60 235. Conna: Dempster Fishery. 10 km vand. Henvendelse: Peter Dempster Ltd., Carrigén Hill, Tlf. 058 56 248. Fennoy: Careyville Fishery. 2,5 km fint laksevand. Henvendelse: Brian Murphy, Careyville, Tlf. 025 31 094.

Bundrowes River. Elven løber fra Lough Melvin på grænsen mellem Irland og Nordirland. Meget fin lakseelv. Især godt forårsfiskeri fra februar til marts – og smålaks fra april til maj. Smålaks hele sæsonen. Spin i begyndelsen af sæsonen, og fluefiskeri fra midten af april. Dørgning efter laks i Lough Melvin. Henvendelse kan ske til hotellerne: Great Northern, Fitzgerald’s Hotel og Fox Lair’s Hotel.

Carragh River. Elven løber ud i Dingle Bay og består af et nedre stykke, en sø og den øvre elv. Laks fra februar til april og september-oktober. Havørred sensommer og efterår. 10 km vand administreres af Glencar House Hotel (for gæster). Godt smålaks-fiskeri i juni-juli.

Cashla River, County Galway ved Costelloe. Meget fint lakse- og havørredfiskeri (Costelloe og Fermoyle Fisheries). Henvendelse: Roy Pierse, Bridge Cottage, Tlf. 091 72 196. Årlig fangst på godt 3.000 havørreder og 50-100 laks.

Clare-floden, øst for Corrib. Meget fint ørredvandløb, der tidligere var det vigtigste gydevandløb for Corrib-laksen. Forårslaks fra midten af april til slutningen af maj. Smålaks fra slutningen af juni til sidst i juli. Ørred fra april til juni. Visse steder fint tørfluefiskeri efter store ørreder.

Erriff River, County Galway nord for Killary Harbour. Meget fint lakse- og havørredfiskeri. April til september, men bedst maj-juni. Henvendelse: Erriff Fisheries Office, Aasleagh Lodge, Lénane, Co. Galway, Tlf. 095 42 252. Huse og hytter på stedet. Desuden ørred og laks i søer i Erriff’s bagland.

Kilarney-søerne og Laune River, der løber gennem søerne. County Kerry. Godt ørred- og laksefiskeri i sø og flod. I søen Lough Leane, der er den største, er fiskeriet frit. Dørgning i søerne giver hvert år mange hundrede laks. Både og fiskeri, henvendelse til: Harry Clifden, Ross Castle, Tlf. 064 32 252 og Alfie Doyle, Tlf. 064 33 652. Meget smuk natur.

Lough Carra vest for Mask er forbundet med Mask via mindre vandløb. Meget fint ørredfiskeri. Både: Falmmery’s Pier og Brownstown. Ikke majfluefiskeri.

Lough Corrib og Corrib River, Galway, County Galway. Central Fisheries Board administrerer det meget produktive korte stykke neden for laksetrappen i Galway ved Domkirken. Specielt i maj og juni fanges mange laks. Henvendelse: Central Fisheries Board, Nuns Island, Galway. Lough Corrib er 70 km lang og op til 20 km bred og en af de største kalkstenssøer i Europa med Irlands måske bedste ørred-bestand. Fint fiskeri under majflueklækningen mellem 20. maj og 10. juni. Desuden godt fiskeri i april og september. Ørred hele året, men periodisk vanskeligt fiskeri, specielt i sommermånederne, hvor ørreden æder aborreyngel. Dørgning kan give store ørreder (ferox trout) op til 8-10 kg, specielt i den nordlige ende af søen ved Cong. Desuden dørgning efter laks. Udgangspunkter – både og evt. gillies: Oughterard, Portacarron, Baurishén, Derrymoyle, Cong, Grénfield, Carick og Salthouse. Frit fiskeri. Lakselicens er nødvendig.

Lough Currane, Waterville i County Kerry. Havørred og laks i søen. Godt juni-fiskeri efter havørred på op til 3-4 kg. Laks fra maj til oktober. Båd- og bredfiskeri. Frit fiskeri, men lakse-licens skal betales. Indkvartering, gillies, båd m.m: Butler Arms Hotel og Lake Hotel, Waterville.

Lough Mask. Nord for Corrib. Meget stor kalkstenssø, kendt for fint ørredfiskeri og specielt mange storørreder. Ørred op til 10 kg (dørgning). I majfluesæsonen er fisk på 2-3 kg ikke usædvanlige. August-september er ligesom i Corrib gode til dapping-fiskeri (græshoppe-fiskeri). Frit fiskeri. Lakselicens er nødvendig. Bådudlejning og gillies: Cushlough Pier, Rosshill Park og Caher Pier.

Moy River, County Mayo. Knapt 100 km laksevand og en stor og meget produktiv elv, men meget produktiv. Meget fin i sommermånederne. Spin, flue og orm. Forårslaks fra februar, smålaks fra maj og topfiskeri efter smålaks i juni. Henvendelse: The Manager, Moy Fishery for fiskeri i den kendte Ridge Pool, Tlf. 096 21 332. Forholdvist dyrt. 10 km vand administreres af Mount Falcon Castle Hotel, bl.a. den kendte Wall Pool. Henvendelse: Mount Falcon Castle Hotel, tel: 092 21 172. Desuden fiskeforeningsvand. 6 km godt fiskevand ved Foxford administreres af Pontoon Bridge Hotel, bl.a. Pontoon Bridge Pool’en. Desuden henvendelse til: Pat Armstrong, Armstrong Fisheries, Ballina Road, Tlf. 094 56 285, og Clongee Fishery, Michael Ruane, Clongee, Tlf. 094 56 534.

Newport River med Burrishoole Fishery og Lough Furnace. County Mayo, nord for Newport og Westport. Irlands bedste havørredfiskeri med fisk på op til 3-4 kg. Søfiskeri med flue. Forholdsvis dyrt, men fangsterne er altid gode med lokale gillies. Sæson: Fra midten af juni til slutningen af september. Desuden godt fiskeri ved høj vandstand i Newport River. Henvendelse: Newport House Hotel, The Fishery Manager, Tlf. 098 41 222 – og SRTI, Newport, Co. Mayo, Tlf. 098 41 107.

The Rosses. 5 lakse- og havørredelve, bl.a. Dunglo River ved Dungloe i County Donegal. Fint havørredfiskeri. Henvendelse: Tackle Shop, Charles Boner, Bridge End, Dungloe, Tlf. 075 21 163.

Suir River løber ud i havet ved Waterford på sydøst-kysten. Godt forårsfiskeri fra februar til april og ind i maj. Smålaks i juni. Mindre opgang i slutningen af sæsonen. Godt fiskeri ved Cahir – i alt 15 km vand, der administreres af en lokal fiskeforening, Cahir House Hotel, Galtee og Kilcoran Lodge. Suir ved Cashel: 8 km vand, der administreres af Zetterland Hotel, Longfield House Hotel og en lokal fiskeforening. Desuden godt ørredfiskeri flere steder i elven.

Gedde

De kendteste og stadig mest produktive geddesøer er: Doon Lake ved Broadford. Bådudlejning. Speciel god forår og efterår.

Lough Allen nord for Carrick on Shannon. Fiskeri hele året rundt. Kun bådfiskeri. Ingen organiseret bådudlejning.

Lough Corrib. Bådudlejning (se under lakse- og ørredfiskeri).

Lough Derg. Bådudlejning via hoteller.

Lough Mask. Bådudlejning (se under lakse- og ørredfiskeri).

Mindre geddesøer:

Lough Sillan, Shercock, County Cavan. Meget produktiv lille sø. Udgangspunkt og bådudlejning: Lakelands Caravan Park.

Søer og floder ved Cavan, bl.a. Lough Oughter, River Annalee, River Cavan og River Erne. Desuden Rosslara Lake ved Feakle ved Broadford.

I County Clare ved Ennis: Søerne ved Corofin bl.a. Lake Inchiquin, Atedaun og Ballyculinan.

Oversigt over geddevand i hæftet: »Freshwater Coarse Angling« (se infoafsnittet sidst i kapitlet).

Saltvandsfiskeri

Fra Rosslare i sydøst, langs den irske sydkyst (rivieraen), vestkysten og nordvestkysten i County Sligo og Mayo:

Achill Island, County Mayo. Godt hajfiskeri og alle andre arter. Både i Purtén Harbour, Tlf. 098 43 265 og 098 43 140.

Ballycotton. De fleste fiskearter og hajfiskeri efter gråhaj, sildehaj og blåhaj. Både: Balycotton Sea Angling Center, Tlf. 021 646733.

Baltimore. Alle fiskearter. Ikke hajfiskeri. Både: T. Brown, Baltimore Harbour Cottages, Tlf. 028 20 319.

Belmullet. Hajfiskeri. Meget stor fiskerigdom i den inderste del af Broadhaven Bay (sømrokke og gråhaj). I Broadhaven Bay: Alle arter, også pighvar. Både: Må organiseres af den lokale havfiskeklub.

Clare-kysten. Meget fint havfiskeri fra Kilrush, Liscannor og Ballyvaughan. Alle arter. Irlands måske bedste hajfiskeri. Både: Lahinch Tourist Office, Lahinch. Hyland’s Hotel, Ballyvaughan, Co. Clare. Kystfiskeri: Fra Blackhead, 5 km vest for Ballyvaughan og 10 km sydpå. Klippefiskeri: sej, lubbe, berggylte, havål, sømrokke, hvilling, rødplettet haj m.m. Klipperne ved Kilrush, Miltown, Green Island ved Moy: Chance for gråhaj og sildehaj.

Clifden. Både: J. O’Grady, Market Street, Clifden.

Dingle Halvøen (Peninsula). Bass, rokke, havengel, lange, havål, lubbe, sej m.m. Intet hajfiskeri. Både: Castlegregory. Kystfiskeri: Meget fint bassfiskeri forår, vinter og efterår i Brandon Bay.

Dungarvan. Havfiskeri efter lubbe, sømrokke, havål og lange. Vedrørende leje af båd kan man henvende sig til: 0. Baumann & Sons ltd., Dungarvan, Tlf. 058 41 395. Kyst- og havnefiskeri efter bass, multe og havål.

Fenit. Havengel, sømrokke og gråhaj. Både: Ingen organiserede. Havengel op til 30 kg.

Kilmore Ouay ved Rosslare: Havfiskeri ved de kendte pladser Splaugh Rocks og Tuskar Rock – havaborre (bass), lubbe og gråhaj. Charterbåde – store og små i Kilmore Quay (Havfiskeklub). Kystfiskeri på stormbeach vest for Kilmore Quay: Bass og chance for gråhaj. Multe i havne og brakvandslagune ved Kilmore Quay.

Kinsale. Alle havfiskearter. Fint hajfiskeri. Mange både: Trident Hotel & Angling Center, Kinsale.

Moville, County Donegal. Meget fint og varieret havfiskeri. Også blåhaj. Flere både i Foyle. Henvendelse: McNamaras Hotel, Foyle.

Rosapenna, County Donegal. Meget fint fiskeri efter sømrokke, gråhaj, sej, lubbe, torsk m.m. Henvendelse: »The Fleets Inn«, Downings, Rosapenna. Kystfiskeri i de smalle bugter med floder og vandløb: Godt havørredfiskeri ved begyndende højvande. Fint klippefiskeri efter sej, lubbe, havål, makrel og rødplettet haj.

Valentia Island, Cahercivén i County Kerry. Noget af Irlands bedste havfiskeri. Alle arter. Ingen hajfiskeri. Flere både: Tourist Office, Cahercivén.

Westport. Sømrokke, pighaj, gråhaj, havengel, havål, lubbe m.m. Fiskeri i Clew Bay og ved Clare Island. Både: Francis Clarke, Westport, Tlf. 098 25 481.

Youghal. Både: Cpt. M. Vastehout, Stonebridge Cottage, Youghal. Lubbe, sømrokke, skade, lange, havål, blåhaj og sildehaj. Kyst- og havnefiskeri efter bass, multe og havål.

Info

I Irland findes en licens til lakse- og ørredfiskeri samt en til gedde- og ferskvandsfiskeri, som skal betales selvom fiskeriet mange steder er frit. I Irland er fiskekort nødvendigt til langt de fleste havørred- og laksevande. En nyere grundig bog om ørred- og laksefiskeri i Irland er skrevet af Peter O’Reilly: »The Trout and Salmon Loughs of Ireland«. Central Fisheries Board i Irland er en organisation, der arbejder tæt sammen med biologer, fiskeriministeriet og turistmyndighederne omkring forbedring af fiskeriet i Irland. Er man i Dublin-området, bør man besøge Central Fisheries Board og eventuelt få supplerende oplysninger: Central Fisheries Board, Balnagowan House, Mobhi Borén, Glasnevin, Dublin 9 – eller afdelingen i Galway.

Komplette guider og brochurer – til samtlige søer og elve med ørred, havørred og laks – kan fås hos de irske turistmyndigheder: Board Failte, Baggot Street Bridge, Dublin 2. Vedlæg 5 irske pund (£) og bed om hæfterne (brieflets): »Freshwater Game Angling« (laks, ørred, havørred), »Freshwater Coarse Angling« (gedde m.m.) og »Sea Angling« (havfiskeri). Desuden komplette guider til forskellige former for indkvartering: Farmhouse, Country House, Hotel og Bed & Breakfast (B&B). Desuden brochuren »Caravan and Camping Parks«.

Island

Island er, med de grønne kyster i nord og store grå smeltevandssletter i syd, et af de sidste store vildmarksområder i Nordatlanten. Laksefiskeriet er kendt og berømt for de store fangster og høje priser. Der findes utallige søer med ørred og rødding. I mange elve findes opgang af havørred og havvandrende fjeldørred. Flere fjorde er kendt for et havfiskeri i europæisk topklasse efter bl.a. helleflynder, torsk og sej.

Ferskvandsfiskeri

Laks

Lakseelvene på Island er i verdensklasse. Der findes mere end 20 fremragende lakseelve og adskillige mindre elve med begrænset opgang. Laksesæsonen strækker sig fra juni til august med samme forløb som i Norge. Først pæne laks på 5-8 kilo, dernæst mindre laks på 3-4 kilo. Der fanges på Island cirka 78.000 laks årligt af lystfiskere. Fangsterne er stigende. Det glimrende laksefiskeri skyldes et forbud mod erhvervsfiskeri efter laks i havet siden 1954. Kun i tre store elve har nogle lodsejere en gammel ret til med garn at fange laks: Öfusá, Hvitá og Thorsá. Der findes 160 lodsejersammenslutninger ved lakseelvene. De lejer elvene eller længere stræk ud. Mange af disse sammenslutninger finder videre-udlejere, f.eks. europæiske rejsebureauer, firmaer eller private, der kan forpagte en elv eller et beat i 1, 2 eller højst 3 år. Prisen på en dags fiskeri udregnes efter fangsterne forrige år. Man kan regne med en dagspris på ca. 1.200-1.500 kroner, hvis dagsfangsten er halvanden laks pr. stang. Denne stang kan deles mellem flere fiskere. Der må kun fiskes 12 timer i døgnet. I de bedste islandske lakseelve er der fangstbegrænsning på 3-5 eller 10 fisk pr. dag pr. stang. Fiskene må beholdes. I de bedste elve, som f.eks. Laxá i Asum, er dagsfangster pr. stang på 30 laks ikke unormalt. Man lejer hele elven for en dag, men ofte 3 dage eller mere.

Lakseelve på Island, der kan anbefales er: Nordurá, Grimsá, Laxá i Husavik, Laxá i Aldal, Laxá i Asum, Kjos, Langá og Midfjardará. Prislejet er højt ved disse elve.

Ørred og rødding

Fiskeriet efter ørred, rødding, havvandrende fjeldørred og havørred er ligesom laksefiskeriet i særklasse, men betydeligt billigere. Sammenlignet med andre vildmarks-områder i Skandinavien må Island siges at have de bedste muligheder. Kun visse søer i Troms og Finmark i Norge og de grønlandske elve med havvandrende fjeldørred kan hamle op med det islandske ørredfiskeri. En elv skiller sig markant ud, når det gælder ørredfiskeri, nemlig Laxá i Husavik, hvis øvre stræk fra Myvatn til Sog Bru er i verdensklasse. Kun fluefiskeri er tilladt. De 30 km fiskeri har begrænsning af stænger, og prisen for en dags fiskeri ligger på omkring 500 kr. Der fanges op til flere tons ørred i den smukke elv, der fra Myvatn og nedstrøms på de første kilometer flyder vildt og voldsomt med mange fald, øer og strømme, der alle rummer de fineste ørreder på et halvt til to kilo. Fangstkvoten på 8 fisk er ikke usædvanlig at opfylde, specielt i midten af juni og begyndelsen af juli, hvor fiskeriet er bedst, og der er flest ørreder. Men i slutningen af juli og august, hvor vandet er klarere og fiskene mere sky, kan der også opleves et spændende fiskeri. Hernede er der 5-6 km fiskevand, hvor elven løber roligt. Fiskene er vanskeligere at fange, men betydeligt større og vejer i snit 1,8 til 2,8 kilo med flere fisk på over 3 kilo. Fiskene er bestemt ikke kræsne i elven, og der bruges normalt ganske store fluer og streamers.

Island har meget andet ørredfiskeri at byde på, hvoraf det meste ligger på Nord- og Nordøstkysten. På Melrakkasletta nord for Kopasker findes flere søer i kystområderne med rødding og havvandrende rødding. Vest for Olafsfjordur findes ved Hraun og nær kysten flere søer og havlaguner med havvandrende fjeldørred, som stiger fra midten af juli og sæsonen ud. Mellem Myvatn og Seidisfjordur ligger Sænautavatn og Anarvatn, hvor der er rødding på op til 3-4 kilo. Nord og øst for Egilstadir ligger en række grødefyldte søer med en fin ørredbestand, men fiskene er sky. Havvandrende rødding går op i sideelven nord for Jokulsá’s udløb i havet – nord for Seidisfjordur. Svartá, 50 km sydvest for Myvatn med Isholsvatn og Svartarkotsvatn, er også kendt for store, men vanskelige ørreder. Den store vulkansø Myvatn rummer en fin bestand af både ørred og røddinger. På sydkysten ligger et af de bedste distrikter omkring Porisvatn og søerne syd herfor – ikke så langt fra vej 32. Et andet stort søfiskedistrikt hedder Anarvatnsheidi og ligger i den sydlige del af Hunavatnssysla-området på det nordvestlige Island. De to nævnte sødistrikters fiskevande nås kun med jeep (4-hjulstrækker). Øst for Blönduos ligger flere søer ud til kysten, bl.a. Vesturhopsvatn, Hopid m.fl., som alle rummer ørred og rødding. Her er det også muligt at fange havvandrende fjeldørreder ved kysten. På Snefjällsnes ved Stykkisholmur findes i baglandets lavamarker flere meget rige ørredsøer, men fiskene er forholdsvis små.

Disse områder er kun få ud af mange muligheder. Det islandske lystfiskerforbund har udgivet nogle glimrende guider »Vötn & Veidi«, som beskriver alle gode søer på Island.

Ørredbestanden er stor i søerne. I flere er der næsten overbefolket, f.eks. Laxarvatn ved Blönduos. I andre er der relativt pænt med fisk på 1-2 kilo og enkelte søer med kæmpeørreder på 3-6 kilo, f.eks. Langavatn øst for Borganes.

Bortset fra de to store distrikter – Anarvatnsheidi og Porisvatn – findes det bedste fiskeri på nord- og nordøstkysten. Havørreden går op i en lang række elve på syd-, sydøst- og østkysten og vejer sjældent mere end 1,5-2 kilo. De havvandrende fjeldørreder er især almindelige på nord- og nordøstkysten og vejer fra et halvt til 2 kilo.

Ørrederne på Island er næppe mere sky end andre steder, og spin, flue og bobleflåd med flue er almindelige metoder. Der er vande med utroligt sky fisk, der kun tages på flue. Andre hvor bobleflåd og flue er særdeles effektivt – og visse vande, f.eks. Laxarvatn, hvor spin giver fisk. Fiskeriet i laguner og elvudmundinger giver mest på spin.

Saltvandsfiskeri

Den islandske økonomi er helt afhængig af de rige fiske-forekomster omkring Island. Fiskearterne er torsk, sej, lange, helleflynder, rødfisk, grønlandshaj m.m. Ganske få lystfiskere har gennem årene fisket seriøst på de rige banker og grunde. Et hold svenske havfiskere oplevede for mange år siden et strålende helleflynderfiskeri i Breidafjordur, hvor der blev fanget adskillige helleflyndere på 15 til 40 kilo.

Breidafjordur er stadig kendt for sine helleflyndere med fisk på op til 80-100 kg, men mest mindre på 5 til 25 kg, der også kan fanges andre steder omkring Island. Her findes også rigeligt med torsk på op til 10-15 kg og storsej.

Info

Der er intet obligatorisk fisketegn på Island, men til alle vande skal der løses fiskekort. Kyst- og havfiskeri er frit, men ikke fiskeriet i laguner med elvudmundinger og selve elvenes udløb. Man køber ikke direkte et fiskekort, men betaler til bonden – ofte 100-350 Dkr. pr. døgn i elve og elvudmundinger med havvandrende fjeldørred og havørred. I mange tilfælde er laksefiskeriet i elvene udlejet, men ikke mundingsfiskeriet efter fjeldørred.

Efter ankomsten til Island skal man have desinficeret grejet på grund af smittefare, og det koster et mindre beløb. Selvom man kan dokumentere, at grejet er desinficeret hjemmefra af en dyrlæge, anbefales det alligevel at få det desinficeret efter ankomst på Island.

Efterspørgslen på laksefiskeri er meget stor, og det bedste fiskeri er ofte lejet ud flere år i forvejen. Det er dog stadig muligt at leje en elv eller et stræk et år i forvejen eller med uger og dages varsel. Gælder det leje af elv eller beat i flere dage eller mere, henvender man sig til: Landessamband Veidifelagi (Lodsejersammenslutningens forbund), Bolholti 6, IS-105 Reykjavik. Eller: Institut for Indenlandsfiskeriet, direktør Arni Isaksson, Veidimalastofnum, Hverfisgötu 116, IS-125 Reykjavik. Enkelte lodsejere ved elvene sælger dagkort. Disse kan erhverves hos: Farm Holidays in Iceland, Baendahöllin, Hagatorg 107, IS-Reykjavik.

Desuden er det muligt at leje fiskeri hos det islandske lystfiskerforbund, der har 2.000 medlemmer. Forbundet har lejet nogle af de bedste lakseelve, bl.a. elven midt i Reykjavik. Forbundet forbeholder fiskeriet for medlemmerne, men hvis noget fiskeri ikke er udloddet til medlemmerne inden udgangen af januar måned, kan det lejes af udlændinge. Forbundet råder over 11 lakseelve, der pr. stang pr. dag koster fra 350 til 5.000 kr. Man skriver efter en tilbudsliste, og man må derefter hurtigt bestemme sig for bestilling. Man henvender sig til: Stangveidifelagi Reykjavikur, Haaleitisbraut 68, IS-Reykjavik, Tlf. 68 60 50 eller 83 425.I de fleste større byer på Island findes fiskeforeninger, som handler på lignende måde. En liste over disse fås på førnævnte adresse.

Der findes flere lystforretninger i Reykjavik, hvor man i sæsonen næsten fra dag til dag kan skaffe sig laksefiskeri for en dag eller to ved forskellige elve. F.eks. i forretningen Veidimadurinn, Hafnarstraeti 5, IS-101 Reykjavik, Tlf. 91 167 60 og 148 00. Tal med Paul A.D. O’Keeffe, som selv er ivrig laksefisker.

I de senere år er Laxá’s ørredstræk blevet stærkt besøgt, og det er vanskeligt at få fiskekort, medmindre man kommer i midten af juni eller i august, som er uden for turistsæsonen. Da skal man henvende sig til Holmfridur Jónsdottir, Arnarvatn 1, ved broen ca. en km nedstrøms for Myvatn. Ved Sog Bru ca. 20 km nedstrøms findes en større lodge, som grundejerne har bygget. Den udlejes kollektivt ligesom fiskeriet.

Alternativt fiskeri efter ørred, rødding og laks: Reynir Ragnarsson, Reynisbrekka, IS-871 Vik, Tlf. 98 71 243.

Nærmere oplysninger om fiskeriet, færge, fly, guider, pakketure, leje af bil m.m. fås fra Islands Turistråd, Laugavegur, 101 Reykjavik. Brochurerne Vötn & Veidi kan bestilles hos Islands Turistråd. Desuden kan man få generel information hos Icelandair, Vester Farimagsgade 1, 1606 København V, tlf. 33 12 33 88.

Klimaet er køligt og blæstfyldt, og camping med telt kan være en kold fornøjelse. Indkvarteringsforholdene er begrænsede og beskedne. En del kostskoler er i turistsæsonen omdannet til gode hoteller, de såkaldte Edda-hoteller, med forholdvis billig indkvartering.

På grund af de mange spor (småveje) og små søer er det vigtigt at anskaffe sig målebordsblade i størrelsesforholdet 1:100.000 (1 cm kort). De fås i de fleste boghandler og større kiosker på Island samt i Nordisk Korthandel, Studiestræde 26-30, 1455 København K. I øvrigt er det vigtigt at holde sig til sporene og de markede ruter for 4-hjulstrækkere, da landskabet er alt for følsomt for kørsel (erosion). Kør helst to biler sammen.

Færgerute via Hanstholm og Færøerne eller Icelandair fly til Keflavik eller Akureyri, hvor der kan lejes bil.

Italien

Støvlelandet syd for Alperne har store lystfiskertraditioner, og landet er rigt forsynet med fiskevande. Specielt medefiskeri efter karpe, døbel, barbe og andre fredfisk er populært. I Alperne og Appenninerne findes mange bække og elve med bækørred, der sjældent når de størrelser, vi kender hjemmefra. Langs kysterne foregår et livligt fiskeri fra havnene – specielt efter bass, multe, makrel, hornfisk og mindre koralrevsfisk. En særlig italiensk specialitet er pirkefiskeri efter blæksprutte – med en speciel mangekroget pirk, som dog ikke er et rykfiske-redskab. Der findes også havål. Mange steder dyrkes surfcasting efter bass, havål, mindre rokker og havbrasen-beslægtede fisk. Desuden er der flere steder udmærkede muligheder for havfiskeri – både i Adriaterhavet nord og syd for Rimini og i Golfo di Génova, hvor der fiskes efter hammerhaj og blåfinnet tun. Desuden findes der hvid marlin og den sjældne spearfish.

Ferskvandsfiskeri

Ørredfiskeriet foregår i mange bjergbække og mindre vandløb, som ligger mindst 700-800 meter over havets overflade. Mest kendt er Dolomitterne, Bolzano og Trentinodistrikterne. Bjergbækkene i de italienske alper rummer altid gode bestande af mindre ørreder på op til et pund. Det samme gælder flere hundrede vandløb og bjergbække i Appeninerne og Abrusien.

I de italienske alper vest og nordvest for Torino og Milano findes en række gode ørredvandløb med Sesia som det største. Desuden findes Orco, Chisone, Gesse, Pesie, Stura di Lanso, Ellero, Corsaglia og Bormida. I Genuaprovinsen findes det dejlige vandløb Aveto med både stalling og bækørred, der dog sjældent bliver mere end 30 cm. Især stykket i Rezzoaglio er godt. Dolomitterne ved den østrigske grænse er rigt forsynet med ørredrige bjergbække og vandløb. I Toscana vest for Firenze løber ligeledes flere ørredrige vandløb og bjergbække. En del af vandløbene er flittigt besøgt, og især spinnefiskeri efter ørred er populært. I bjergene mellem Rom og Pescara findes mange vandløb, hvor der er betydeligt længere mellem fiskerne. Vandløbene er bl.a. Turano, Nera, Velino, Sangro, Pescara og Aterno, som findes i provinserne Pescara, Aquila, Rieti og Terni. Her må kun fiskes torsdag, lørdag, og søndag. Sangro, ved Castel di Sangro i Aquila provinsen, rummer ørred på op til 2 kg og minder meget om en klassisk kalkstensstrøm.

De store norditalienske søer Como, Lugano-søen Lecco og Maggiore er blevet hårdt fisket af erhvervsfiskere. Tidligere var der fine bestande af bl.a. helt og karpe samt en del søørred, men nu er der langt mellem fiskene.

På kysten mellem Genua og La Spezia findes der søer med ørred i bjergene. Her løber floderne Vara og Magra, hvor der er døbel og barbe. I La Spezia’s bagland ligger et par opdæmmede søer: La Carreto, som er kendt for store karper, der dog er vanskelige at fange, og Lago Santo hvor der findes mindre ørreder. Mellem Lucca og havet ligger søen Massaciuccoli med karpe, suder, brasen, skalle, solfisk (amerikansk og udsat) og multer, som er kommet fra havet. Der kan lejes både på stedet.

Arno-floden, som løber gennem Firenze og ud i havet ved Pisa lystbådehavn, er utrolig fiskerig. Her findes mange karper på op til 10-15 kg, marmorkarper op til 25 kg, samt døbel, barbe og mange andre fiskearter. I Firenzeområdet er Arno forholdvis klarvandet, og selv inde i byen fanges karper op til 10 kg. Ned mod Pisa bliver floden mere grumset. I mundingsområdet findes havbars, multe og ål.

Saltvandsfiskeri

Den italienske kyst er lang, og kystfiskeri med brændings-udstyr samt havnemede er populært. I havnene fanges multe, små havbrasen, ål, havbars og fra klipper forskellige havbrasen, knurhaner, hornfisk og mindre havål. Jollefiskeri, hvor der pirkes med specielle blæksprutte-pirke, er meget almindeligt. Blæksprutterne kan veje op til et halvt kg. Italiens vestkyst er i al almindelighed klippefyldt, mens Adriaterhavskysten er sandet.

Hajfiskeri. Rimini og Albarella syd for Venedig. I dette område af Adriaterhavet fanges hvert år mange hajer – for det meste blåhajer på 25-50 kg, men også rævehajer på op til 150 kg. Det er det eneste sted i Europa, hvor man målrettet går efter rævehaj. Desuden landes også store sildehajer på mellem 100 og 150 kg. Der findes flere charterbåde, der koster op til 4.000 kr. om dagen for 4-5 personer. Fiskeriet sker på forholdvist lavt vand, og derfor foregår fiskeriet med relativt let grej. Lejlighedsvist fanges også blåfinnet tun på op til 250 kg. Af andre typiske fisk, der fanges med trolling og på bundmede, kan nævnes barracuda, amberjack, muræner, havål, forskellige havaborrer, havbars, spearfish m.m.

Info

Italien har to typer fisketegn og – kort. Det italienske lystfiskerforbund (FIPS ) råder over 90 % af fiskeriet i de italienske søer, kanaler og vandløb. Et medlemsskab til ca. 50 kr. giver automatisk tilladelse til at fiske i alle disse »offentlige« vande. FIPS står for Federazione Italiana della Pescar Sportive. FIPS har afdelinger i alle større byer. Spørg i lystforretningerne, som Italien er rigt forsynet med. Herudover er et obligatorisk fisketegn nødvendigt. Det fås for samme pris på de forskellige rådhuse og kommunekontorer.

Det tidligere Jugoslavien

Det tidligere Jugoslavien var indtil borgerkrigen kendt som et af Europas yperste lande for lystfiskere med et fornemt ørred- og stallingfiskeri. Hvert år drog tusinder af fluefiskere til de kendte floder Gačka, Unec, Soca og mange andre vandløb, der var berømte for et ofte vanskeligt, men tillokkende fiskeri, når majfluer og andre døgnfluer klækkede. Det kendte statsejede Hotel Gačka ved floden Gačka var i et par årtier hovednerven i fiskeriet og hertil valfartede fluefiskere fra det meste af Europa. Ørredfiskeriet var velorganiseret ved denne flod som ved flere andre. Kvaliteten var høj og vandene velplejede. Men priserne var skam også justeret efter kvaliteten. Dagkort til 100-250 kroner var normalt, og dagkort til 400-500 kroner var heller ikke ualmindelige. Unec og Gačka var floder, der nemt kunne måle sig med de berømte engelske chalkstreams Test og Itchen.

Fluefiskerne ved Gačka og Unec blev dengang interesseret i andre af de jugoslaviske bjergfloder. Her fandt de stalling, bækørred, regnbueørred, den sjældne storvoksne marmorørred, Donau-laks og krydsninger mellem ørredarter, som var næsten enestående for de jugoslaviske vandløb.

Vandløbene var klare og rene, uberørte af forurening fra landbruget. Det lille vandløb Lapena, der rendte ud i Soca, hørte til et af de smukkeste i Europa – her var en naturlig bestand af marmorørred, der kunne fanges på flue. Tolminka-floden, også en biflod til Soca, var ligeledes attraktiv, akkurat som Sava Bohinjka, der løb sammen med det klassiske ørredvandløb Sava Dolinka. Idreijca og Baca blev ligeledes kendt i ørredkredse.

Men ud over disse ørredvandløb fandtes også utallige søer og floder med et fornemt fiskeri efter maller på op til 40-50 kilo, masser af karper på op til 10-15 kilo og desuden sandart. Der fandtes dengang intet obligatorisk fisketegn, men man skulle købe kort til de enkelte vande. Borgerkrigen satte en brat stopper for fiskeriet. Mange vande blev ødelagt og forurenet. Utallige kendte ørredvandløb blev udfisket ulovligt med garn og med sprængladninger for at skaffe mad. Hotel Gačka blev bombet. Fluefiskere besøgte i krigens første faser Gačka, men vendte skuffede hjem. De sidste rapporter vidnede om at ørrederne var udfisket med alle midler. Grøden var forsvundet. Hvor der ikke kunne bruges erhversvbetonede redskaber, blev der brugt orm. Lignende meldinger kom fra andre egne af landet, hvor borgerkrigen endda var voldsommere.

Utallige var de træfninger, tragedier og dramaer, der under krigen udspillede sig ved byer, som lå ved mange af fiskehistoriens klassiske vande.

Den udbredte fisketurisme, de mange vande og de rige fiskebestande blev bogstaveligt talt bombet tilbage i tiden. I dag er det vanskeligt at vurdere, hvornår staterne genopbygges, og infrastrukturen atter fungerer – og ikke mindst hvorledes vandene og fiskebestandene genoprettes, så lystfiskere igen kan drage til de mange vande.

Informationerne til denne bog blev samlet op til borgerkrigens udbrud. Mange informationer er dermed ukorrekte og misvisende. Til gengæld ved ingen i øjeblikket, hvornår situationen er normal, og hvor hurtigt fiskebestandene reetableres. I søerne og de store floder skal der naturligvis meget til – for bestandigt – at udrydde fiskebestandene. Men man ved dog, at nogle af de mest kendte ørredvande ER ødelagt. Lige så sikkert er det dog, at disse ørredvande også vil blive genoprettet.

Med andre ord: De følgende afsnit er ukorrekte og kan kun tilnærmelsesvist belyse fiskemulighederne i det tidligere Jugoslavien. Men alligevel har redaktionen af denne bog valgt at beskrive vandene »som om intet var hændt«. Man kan jo heller ikke spå om fremtiden, og de mange alternative fiskemuligheder i de nye stater er sandsynligvis endnu intakte. Informationer om ørredfiskeriet i de kendte vande er fejlagtige, men de giver dog et vist fingerpeg om fredningstider, sæson, ørredarter, priser og evt. kommende fiskeri, når situationen bedres.

Ferskvandsfiskeri

Ørred- og stallingfiskeri

Bohinj søen og Sava Bohinjka. Ca. 70 km sydvest for Klagenfurt i Østrig – ved Lesce og Bled. Søen er smuk med en god bestand af bækørred, regnbueørred og søørred foruden små røddinger. Fiskeriet er vanskeligt. Båd er nødvendigt flere steder – undtagen, hvor Sava Bohinjka løber til og fra. Denne elv løber fra søen ved St. Johann (Sv. Janez) og har på en 18 km lang strækning et fint fiskeri efter ørred på 400-700 gram, men også større fisk. Der findes desuden døbel. Vandet er lettilgængeligt, da der løber en vej langs elven. Fiskekort sælges på Hotel ’Stange Zagar’ i St. Johann, der er et gammelt, hyggeligt hotel med god lystfisker-service. Om vinteren benyttes det til skiferie. Man kan også købe fiskekort på det lokale turistbureau. Prisen er ca. 100-120 kr. for et dagkort. De relativt høje fiskekortpriser begrænser naturligvis presset på vandene, der ofte har en ørred- og stallingbestand, der ligger over gennemsnittet.

Ørredfloderne Bovec og Soca nord for Triest. Ørred og marmorørred, der kan blive op til 21 kg, hvilket er rekord. Gennemsnitsstørrelsen er 40-65 cm. Latinsk navn: Salmo trutta marmorata. Fiskekort kan købes på turistbureauer. Ørred- og stallingfloderne Neretva og Buna ved Markaska, Buna og Blagaj – ved kysten, ca. 300 km syd for Zagreb. Neretva er en stor hurtig elv kendt for at huse ørred, stalling, barbe, donaulaks og andre laksefisk. Buna er en mindre elv med fint ørredfiskeri. Fiskekort kan købes ved elvene.

Gačka mellem Otocac og Gospic. Fiskesæson fra 1. april til 15. oktober. Mindstemål 30 cm. Bedste fisketidspunkt i midten af maj. Strækningen er 14 km. 35 km fra Hotel Gačka findes Plitvice Nationalpark med mange andre ørredvande.

Unec-floden ved Planina, syd for Ljubljana. Stallingfiskeri. En meget fin stallingflod med vanskeligt fluefiskeri, men absolut af høj kvalitet for den dygtige fluefisker. Fiskekort koster op til 400-500 kr. Fangstbegrænsning på 3 fisk. Sæson fra 1. maj til 30. september. Fiskekort kan købes på hoteller og pensionater i området, bl.a. Planina.

Sandart, karpe og malle

Donau mellem Almjas og Derdapslugten ved Tekija – 500 km. Selvom sandarten er den mest udbredte rovfisk i denne del af Donau, findes der mange andre fiskearter, bl.a. malle og stør. Sandarten findes som en europæisk og en russisk art (Volga-sandarten, der er ved at brede sig i vandsystemet). Vægt på op til 5-8 kg. Sjældnere fisk på 10-14 kg. Kanaler, gamle flodafsnøringer og søer med afløb mellem Apatin og Bezdan er nogle af de gode revirer. Ved Almjas, hvor Drau-floden udmunder, er fiskeriet bedst ved lav vandstand, specielt ved stensætningerne. Ved byerne Novi Sad og Dorf Usek deler Donau sig i flere arme. Bedste fiskeri i de smalle, rolige arme. I tilbageløbsstrømmen ved kraftværket Derdap I er der også et fint revir, ligesom Derdap-slugten, hvor der er op til 60 meter dybt. Ved kraftværket ved Negotin (Derdap Il-værket) findes også fine revirer. Det bedste fiskeri ved Donau, hvor vandstanden efter kraftige regnskyl kan stige med op til 4-5 meter, opleves ved lav vandstand på samtlige stræk. Fredningstid for sandart: 15. marts til 30. april. Mindstemål 35 cm.

Skutari-søen. Lokalt navn: Skadarsko Jezero. Grænsesø mellem Montenegro og Albanien. 1/3 af søen ligger i Albanien, og det er den uproduktive del. Søen er en af Sydeuropas største søer og meget produktiv. Den er på 370 kvadratkilometer. Om foråret, når sneen smelter, stiger vandet 2-3 meter, og søen er da på 550 kvadratkilometer. Den er en af Europas bedste karpesøer. Der er en meget stor bestand af karper på op til 5-6 kg. Der findes ingen gedder eller aborrer, og da Skutari er meget næringsrig og klar, eksploderer karpebestanden. Der er et stort erhvervs-fiskeri efter småfisk og karpe, men det berører ikke fiskebestanden. Der fanges årligt over 1.500 tons fisk af erhvervs-fiskerne. Karperne holder til langs sivkanter og åkander. Man fisker i de tilvoksede områder, og båd er absolut nødvendig. Både med motor kan man leje i byerne Vranjina, Plavnica og Virpazar. Karperne er fredet fra 15. april til 15. maj. Bedste tidspunkt er fra 15. maj og en måned frem samt i september. Om sommeren kun morgen- og aftenfiskeri. To gode overnatningssteder er Pensionat Pelikan og hotellet »13. Juli«. Det er svært at få fiskegrej. Foder kan købes på markederne i byen, f.eks. majs, polenta m.m. Fodringspladserne kan blive ødelagt af erhvervsfiskerne, der sætter net, hvis de opdager karpe, men det må man acceptere. Der findes karper på op til 10-15 kg. Prøv f.eks. ved jernbanedæmningen mellem Virpazar og Bijelo Polje.

Fiskeri efter malle, asp og sandart i Donau ved Batina nordvest for Beograd ved den ungarnske grænse. Mellem Batina og Drau-flodens udløb i Donau findes mange kanaler og gamle afsnørede flodarme, som rummer en stor fiskerigdom. I Veliki-Kanalen og Dunav-Risa-Kanalen nogle kilometer øst for Batina er der også flere afsnørede arme. Bedste fisketid er om foråret indtil slutningen af maj og igen i september-oktober.

Vransko Jezero søen mellem Split og Zandar. Karpe- og mallefiskeri. Vransko Jezero er en meget stor lavvandet sø med karper på op til 15 kg og maller på 5-15 kg. Der er fanget maller op til 100 kg.

Saltvandsfiskeri

Langs hele Adriaterhavs-kysten findes gode fiskemuligheder. I havnene findes multe og mindre havbrasen. I Velebit Kanal ved Maslenica findes stærk strøm, og i vandvendingerne fanges pighaj, gråhaj, rokke, havbars og andre større fisk. På øen Dugi Otok ud for Zadar findes gode kystfiskemuligheder. Desuden havfiskeri efter bl.a. tun og haj. Charterbåd findes. I Sibenik og specielt Krka’s munding fanges havbars. Desuden er der chance for havål og multer. Fra øerne Hvar og Kurcula fanges der havål, muræne, havbars og multer.

Liechtenstein

Fiskemulighederne er begrænset i det lille alpeland. Men der findes en del ørred- og stallingfiskeri i Rhinområdet. Vaduz er det bedste udgangspunkt, og oplysninger fås fra det lokale turistkontor, hvis adresse er Landesverkehrsbüro Vaduz, 9490 Vaduz.

Luxembourg

Det kendteste ørredvandløb er Sûre, som løber fra Eschsur-Sûre reservoiret til den tyske grænse og ud i Mosel. Det meste fiskeri er privat, men der er et par åbne stykker, hvortil der kan fås kort på campingpladserne ved Um Gritt og Du Moulin. Desuden er der hotel-ejede stykker. Hotellerne er Dahm, 9145 Erpeldange/Ettelbruch, Du Moulin, 9164 Bourscheid-Moulin og Week-End, 9164 Bourscheid-Plage. I Sûre er der regnbueørred, bækørred og kildeørred samt stalling. April-juni og september-november er bedste tidspunkter. Ørredsæsonen slutter i september, men stalling må fanges til december. Ved Clerwaux nær Weiswampach findes et par søer med udsatte regnbueørreder og bækørred. I søen Echternach findes bæk- og regnbueørred. Clerfvandløbet ved Kautenbach rummer en god ørredbestand, men kun få stræk er offentligt tilgængelige, og de findes ved Vianden. Oplysninger om fiskeri i disse vande fås på de lokale turistkontorer, der også sælger fiskekort. Sûrefloden rummer i øvrigt også gedde og døbel. Ud over fiskekort fra ejerne eller klubberne, der administrerer vandløb og søer, er det nødvendigt med fisketegn. Reglerne for fiskeri er komplicerede, men oplysninger om disse regler og fisketegn fås fra Administration des Eaux et Forêts, P.O. Box 144, Luxembourg. Fisketegn er nødvendigt til strømmende vand. Der udstedes specielle fiskekort til turister. Kortet gælder til reservoirer og en del »lukkede« vande. Børn under 14 år må ikke fiske med stang, kun håndline. Lokal information om fiskemuligheder fås på turistkontorer eller Maison Zeus-Beucher 62 rue d’Anvers, Luxembourg Ville, GD Luxembourg.

Madeira

Ferskvandsfiskeri

På den centrale del af øen findes flere små bjergbække med ørred på op til 1-2 kg. De fleste er dog mindre. Fiskeriet kræver fiskekort. Ørrederne kom til øen i 1953, da den lokale lystfisker Amselmo da Gama importerede nogle regnbueørreder. Disse blev brugt til avl, og man har siden forbedret udsætningsmaterialet med bækørred. Der findes et lokalt dambrug ved Ribeiro Frio, der står for udsætningerne. Folkene på dambruget er vigtige at konsultere, når det gælder de bedste ørredbække. Detailkort er nødvendige. Man må belave sig på kravleri langs bækkene. Bedste vandløb er Jamalaåen på 15-20 km. En teleskopstang er uundværlig samt små spinnere eller blink. Der findes en brochure om ørredfiskeriet (engelsk), og den fås hos: Secretaria Regional da Economia, Servicos Florestais da Zona Leste, 9000 Funchal, Madeira, Portugal.

Saltvandsfiskeri

Madeiras storvildtfiskeri blev opdaget tilbage i 70’erne af den engelske lystfiskerjournalist Trevor Housby. Han fangede store blåhajer, hammerhaj, tun og makohajer. På det tidspunkt fandtes kun lokale fiskebåde og turistbureauets egen træbåd, der snart ikke kunne klare efterspørgslen på grund af megen omtale af fiskeriet. Derefter overtog den velkendte organisator af sværdfiske-centret i Sesimbra syd for Lissabon fiskeri og booking. Hans navn var José Braz, hvis datter i dag organiserer Madeiras storvildtfiskeri. Der findes også hotel-både ved Machigolufthavnen. »Turipesca« og Eugenia Braz har nu i snart 10 år ledet fiskeriet på udmærket vis. Motorbåden Brisa-do-Mar er en stor solid båd, der let tager 6 personer. Bestilling af båden sker på følgende adresse: »Turipesca«, Eugenia Braz, Rua da Jasmineiro 5, 9000 Funchal, Madeira.

Fiskesæsonen strækker sig fra martsapril til november. I marts-april og begyndelsen af maj fiskes der efter storøjet tun på 30 til 100 kg, for det meste ved trolling eller alternativt drifting med fodring for at lokke tunflokkene. I denne periode fanges også enkelte blåhajer på 50-100 kg, som man helst ser genudsat.

I begyndelsen af juli er chancerne store for marlin, og der fanges jævnligt marlin på Brisa-do-Mar. Fisk op til 450 kg, men oftest på 120 til 175 kg. Dette marlinfiskeri, der foregår ved trolling, varer til begyndelsen af september. I denne periode kan der også driftes efter haj (blåhaj og hammerhaj). I september-oktober og begyndelsen af november er der igen tun i farvandet – både storøjet og gulfinnet tuna, der vejer fra 20 til 100 kg. Fiskeriet er periodisk og varer ofte 5-10 dage ad gangen. I november er der fortsat chance for dage med gulfinnet tun og hajer. Ud over disse fisk fanges fra slutningen af juni også enkelte spearfish, en lille marlinart, der vejer 15-25 kg. Fra sensommeren og om efteråret landes lejlighedvist wahoo – en meget hurtig fisk, der vejer 15-25 kg.

På nordvestsiden af øen findes en kyststrækning med mange hammerhajer, som er særdeles krogsky, men enkelte kan altid overraskes nær land. De vejer fra 10 til 25 kg med enkelte større på 40-70 kg. Under driftning på dybere vand er der chance for hammerhaj på op til 150-200 kg.

Nær land ved lufthavnen i Machigo findes skrænter med bundfiskeri efter meget store gråhajer på 15 til 30 kg. Langs Desertas-øerne findes barracudaer på 4-8 kg.

Fra molerne i Funchal, i havnen og på svømmeanstalten samt nordsidens klipper og visse steder ude ved Machigo er der rig mulighed for at dyrke forskellige former for kystfiskeri – fra fint, let flådfiskeri efter multe og små havbrasen i havneområder til sværere klippefiskeri. Ved svømmeanstalten er der chance for gråhaj. Fra nordsiden er der visse steder chance for hammerhaj – og ude ved Machigo kan man være heldig at fange en gråhaj. Spin fra moler og klipper er især lønsomt lige efter solnedgang og før solopgang, fordi barracudaerne da søger helt ind til land. Agn fås på markederne. Man kan også købe frosne sardiner eller kalamar (blæksprutter). Medbring let flådfiskeudstyr med glideflåd, en sværere kyst-udrustning og surfcasting-udstyr samt bly, forfangsmateriale og kroge. Til gråhaj bruges wireforfang med brudstyrke på 60 kg. Kystfiskesæsonen strækker sig fra maj til december. Fra maj til oktober er vejret stabilt. Nordsiden er noget vindudsat, mens sydsiden ligger i læ.

Nordirland

Ferskvandsfiskeri

Sammenlignet med kvaliteten på den irske republiks lakse- og ørredvande er Nordirland ikke forsynet med så mange rige vande. De gode vande er private eller lejet ud. En del mindre elve og vandløb har opgang af havørred og enkelte af laks. Heller ikke ørredfiskeriet er særlig godt. Dels på grund af forurening, dels på grund af store bestande af fredfisk. Gode revirer er dog Upper og Lower Loch Erne samt River Erne. I Loch Erne er der et udmærket ørredfiskeri i den nordlige og vestlige del af søen. I den nordirske del af Loch Melvin er der også laks og ørred.

De nordirske myndigheder gør meget for at udvikle fiskeriet, forbedre fiskebestandene og tilgængeligheden af vandløb og søer. I modsætning til Irland er der ingen forbud mod brug af levende agnfisk til geddefiskeri, hvilket har fået myndighederne til at forbedre geddefiskeriet af hensyn til franske, hollandske og tyske geddefiskere, der traditionelt fisker med levende agn.

Saltvandsfiskeri

Her er Nordirland velforsynet med spændende kyststrækninger, tildels jomfruelige med mange glimrende kystlokaliteter – med bass, havål, havørred, lubbe, sej, makrel m.m. Havfiskeriet er ved at blive udviklet, og der er fundet meget produktive rev og klipper ud for kysten, som holder på rige bestande af alle arter og desuden rummer gode chancer for sildehaj, gråhaj og blåhaj. Strangford Lough er kendt for sine store rokker. Ballycastle er et godt udgangspunkt for havfiskeri.

Info

Nordirlands turistråd har flere brochurer, der grundigt beskriver fiskemulighederne: Northern Ireland Tourist Board, River House, 48 High Street, Belfast, BT 12DS.

Norge

Norge er uden tvivl det mest populære rejsemål for danske lystfiskere. Laksen, kyst-Norge med de mange fiskemuligheder på havet og i fjordene samt indlands-fiskeriet efter ørred, stalling og rødding lokker.

Ferskvandsfiskeri – lakse- og havørredelve

Syd-, Sydvest- og Vestnorge

Drammenselven ved Drammen. Stor rolig elv, 21 km fra Drammen. Laks op til 17 kg. Små havørreder. Sæson: 15. maj til 31. august. Laksefiskeriet i fremgang, men elven er ramt af Gyrodactylus-parasitten. 6-7 km fiskeri fra havet til Nedre Eiker. Fiskekort på Drammen Turistkontor. Fra Øvre Eiker til Drommer kan fiskekort købes hos H.S. Sport, Mjondalen. Fra Holmen-Hellefoss ved Hokksund til Døvikfoss er der 10 km vand, til hvilket der kan købes fiskekort hos Åmodt Sport og Esso Benzinstation, Skodselv. Fra Døvikfoss til Soyastrykene, 500 meter. Specielle regler for desinfektion af grej ved denne elv. Numedalslågen/Lågen. 70 km med laksefiskeri. Snitvægt 4,5 kg.. Desuden små havørreder. Forskellige fiskesæsoner for zonerne i elven. Fiskeri godt i juni, juli og august. Fiskesæson fra 1. maj til 1. august og 1. september, afhængig af zoner. Fiskekort til de forskellige stræk fås hos følgende: Fra Kongsberg til Bekkevar og Brufoss til Fossekroa – Anton Evjen, Svarstad. Brufors-Gravelstad-strækket – Asmyhr Foto og Fritid, Svarstad. Kjærrafossen – Svarstad Bensinstasjon. Røsholt-Udberg strækket – Lågendalen Camping. Farmen til Kvelde – benzinstationen Kvelde. Holmfoss – Harald A. Holm. Eftedal-Bommestad-strækket – Larvik Turistkontor. De forskellige stræk bestyres af dalens elvejer-sammenslutninger, hvorfor der er forskellige kort.

Rogaland

Rogaland, dvs. distriktet omkring Stavanger, er forsynet med med mange små og større elve, bl.a. Hå-elven, Ogna, Bjerkreimselven og Suldalslågen (Sandselven). Laksefangsterne i Rogalands elve er blevet bedre år for år. Det skyldes et vellykket udsætningsarbejde, kalkningsprojekter m.m. Hå-elven, Ogna og Suldalslågen ligger altid blandt de 1520 bedste elve i Norge. Hå-elven og Ogna er forholdsvis små elve med opgang af mellemlaks og smålaks fra midten af juli. Suldalslågens laks har en snitvægt på 10 kg, og totalfangsten pr. fisker/stang i elven er meget fin. Laksesæsonen strækker sig fra 15. juli til 1. oktober. Rogalands Turistkontor har udgivet en meget seriøs, pålidelig og omfattende brochure med fiskemulighederne i hele distriktet. I denne er medtaget 27 elve, søer og alternativt fiskeri med over 40 nøjagtige henvisninger til kortsalgssteder og indkvarteringsmuligheder m.m. Havørredfiskeriet er ligeledes attraktivt i elvene, selvom der er tale om mindre fisk på 2-4 pund. Der kan optræde vældige stimer af havørred. Kystfiskeri efter havørred i elvmundingerne er i topkvalitet. Rogaland Turistkontors adresse er: Øvre Holmegate 7, N-4000 Stavanger, Tlf. 045 34 834.

Hordaland (Bergen-området)

Etne-elven. 28 km elv. Meget fin lakseelv. Gennemsnitsvægt på 3 kg for laks, og 2 kg for havørred. Fluefiskeri. 35 fiskezoner. Sæsonen strækker sig fra 1. maj til 15. september. Fiskekort kan købes hos følgende (men bør forudbestilles): Etne Jeger- og Fiskerforening, Sletten, T. Gjerde, Søren Moe. Desuden sælges fiskekort på Skånevik Fjordhotel i Skånevik, 04 75 5500. Desuden mindre elve: Granvinselven og Loenelven. Hertil er der kun få kort.

Sogn og Fjordane

Aurlandselven. Meget kendt havørredelv med mindre lakseopgang. Havørredfiskeriet er i tilbagegang. Laksefiskeri ikke tilladt. Havørredfiskeri/leje og fiskekort kan fås ved henvendelse til Aurland Turistkontor og Lunde Camping i Aurland.

Flåmselven ved Flåm. Her kan fiskekort købes hos Flåm Camping og Fretheim Hotel i Flåm. Laksens snitvægt er 6,5 kg. Lille, klar og vild elv med traditionsrigt fiskeri. Her er også havørred.

Lille Gaula i Sundfjord. 18 km laksefiskeri. fire stræk/fire fald med laksetrapper. Fiskekort og leje bør bestilles om foråret. Bred- og bådfiskeri. En god elv, dog uden de helt store laks. Fiskekort kan købes følgende steder: Sande Kro og Motel og Døskeland Bruk, N-6830 Sande.

Loenelven (Stryn). En god lille elv, hvis bedste zoner er lejet ud. Fiskekort kan rekvireres hos – Lovik Camping (Per Moen) og Bergen Lystfiskere, Fossvinkelgt. 37, 5000 Bergen. Foreningen optager udenlandske medlemmer og kan udleje stykker ved foreningens mange gode elve i området.

Lærdalselven. En tidligere kendt elv men i stærk tilbagegang. Kan ikke anbefales.

Nausta. Laks på 8 km. Fin opgang af smålaks. Med høj vandstand kan fiskeriet være noget af det bedste i Norge. Fiskekort hertil kan købes hos – Helle Service Center, Naustdal og Sunnfjord Hotel, Førde.

Nærøydalselven vest for Aurland. 12 km fiskestræk. Følgende forhandler fiskekort – Vang Camping, Gudvangen Motel, Stalheim Hotel og Bergen Lystfiskere, Postboks 830, 5002 Bergen.

Møre og Romsdal

Området er ramt af parasitten Gyrodactylus, og 14 elve er blevet lukket. Totalt lukkede elve: Aureelven, Batnfjordelven, Bøvra, Eidsdalselven, Hustadelven, Korsbrekkelven, Måna, Norddalselven, Skorga, Tafjordelven, Usma, Valldalselven og Vikelven. Herudover er det ikke tilladt at fiske laks i så kendte elve som: Driva, Rauma, Istra, Glutra og Litledalselven. Fluefiskeri efter havørred er dog tilladt i disse.

Bondalselven. Løber i Hjørundfjorden ved Sæbø. Lille, speciel elv med mange smålaks ved høj vandstand og rigelig nedbør. Medefiskeri med orm. Kort fluestræk. Laksen som regel lille – fra 1 til 2,5 kg. Fiskekort kan købes hos Anders Hustad, Sæbø og Viking Fjord Hotel, Ørsta. Ørsta Turistkontor.

Driva. Sunndalen. Meget fint havørredfiskeri. Havørred op til 6-8 kg. Sunndal Jeger og Fiskerforening har 10 km af elven. Der er også gæstgiverier med eget fiskeri. Esso, Sunndalsøre og Sunndal Turistkontor sælger fiskekort. Vadning er ikke tilladt, og elven er fredet i 6 timer hvert døgn. Rauma. 45 km fiskevand plus 9 km ved sideelven Istra, som er en sideelv. Laksefiskeri forbudt. Meget fint havørredfiskeri, der er i bedring. Fiskekort kan anskaffes hos Åndalsnæs og Romsdals Turistkontor, 6301 Åndalsnes.

Surna. God, stabil lakseelv i Surnadalen. Laksens snitvægt: 4 kg. Fiskekort kan fås til langt de fleste stræk af elven hos følgende forhandlere: Sæter Camping, Øvre Surnadal. Honnstad Camping, Surnadal. Vindøla Camping, Vindøla. Skei Hyttecamp, Surnadal. Surnadal Hotel og Ola L. Tellesbø, formand for dalens elvejer-sammenslutning.

Todalselven mellem Surna og Driva. Fiskekort: Tennfjord Postkontor, Tennefjord ved elven. 5 km vand op til Todalsetra. Lille lakseopgang. Til gengæld er der i august ved rigelig nedbør et meget fint havørredfiskeri på de nederste kilometer (fisk på op til 4 kg).

Ørsta-elven ved Ørsta. Smålakselv, men også enkelte større laks. Tidligere meget fin lakseelv, og fiskeriet er nu på vej op igen. En smuk elv med varieret natur og vekslende vand. Man kan købe fiskekort til de forskellige stræk følgende steder: Fra Ose-broen til Melle (1,5 km) – Prix Dagligvarer, Ørsta. Fra Ose til Åm (4 km) – Ørsta Camping og Viking Fjordhotel, N-6150 Ørsta.

Sør-Trøndelag

Gaula. 95 km fiskevand. En af Norges bedste elve. De fleste laks fanges mellem Støren og havet. Mange, men hovedsageligt mindre havørreder på de nedre stræk.

En del af de nedre stræk administreres af Trondheim og Omegns Fiskeadminstration, der lejer ud over længere tid. Deres adresse er: TOFA, Fjordgt. 46-48, Boks 917, N-7001 Trondheim.

Til de øvre stræk kan der købes fiskekort hos følgende: Valdu, 4 km fra Lundamo – Erik Laugen, 7094 Lundamo. Gaula fra Høyset til Støren, 19 km – Svein Vinsnes og Kjell Gylland, 7093 Hovin, samt Esso-Taverne, 7094 Lundamo. Fra Melhus til Søberg (7 km) – Gaula Fiskecamping og Melhus Våpen og Sport, 7084 Melhus. Støren Jeger- og Fiskerforenings stykke ved Støren: 4 km. Desuden Støren Camping. Bogen og Reppe-stykkerne – fiskekort i Kotsøy. Osøy, Forseth og Hovstad stykkerne – Bjørgen S-lag. Bi-elven Sogna løber til Gaula opstrøms Støren: 12 km fiskevand. Fiskeriet er blevet lidt dårligere de senere år. Fiskekort hertil hos: Støren Jeger- og Fiskerforening og Støren Camping.

Nidelven, Trondheim: 8 km vand. Stor, tung og dyb elv med storlaks. Fiskekort, bl.a. hos: Lefstad Sport, Trondheim.

Fosenhalvøens lakseelve (en halvø nord for Trondheim). Ankomst med færge fra Trondheim eller via Steinkjer: Nord-dalselven ved Åfjord – fiskekort på Åfjord Turiststation. Smålakselv, god ved nedbør og høj vandstand. Stordalselven ved Åfjord. Fiskekort med indkvartering på Åfjord Turiststation.

Orkla. En god lakseelv, der er lakseførende til nogle kilometer oven for Berkåk. Fiskeri fra Orkanger til Meldal: Orkladal Fiske & Fritid, tilsender liste over mange vald, der kan lejes ved elven. Mere eksklusivt lakse-fiskeri fra: Bårdshaug Herregård, 7300 Orkanger. Bjørkås Motel, har flere vald til forholdvis høje priser. Motun Camping, 7396 Jerpstad har fint vald. Fisker godt fra 15. juni og sæsonen ud. Fiskekort kan desuden fås på Kvik-Fina bensinstationen i Meldal. Meldal Jeger- og Fiskerforening med 7 zoner – i alt 9 km. Fiskekort hos: Asphaug Sport, Løkken Verk, samt Bjørkås Hotel i Storås. Rennebu Jeger- og Fiskerforening har 4 zoner. Bl. a. en god fluefiskezone. Sæson fra 1. juli til sæsonslutningen. Fiskekort kan købes hos Korsen Autoservice og Turistkontoret, Berkåk.

Nord-Trøndelag

Namsen. 50 km laksevand. Kendt som en af Norges mest stabile elve med storlaks, mellemlaks og smålaks. Mange havørreder sent på sæsonen. Hvert år fanges flere laks over 20 kg. Meget bådfiskeri. Bredfiskeri giver især mindre laks. Gode bi-elve: Bjøra med Søråa, Sandøla og Eida. En del vald er lejet ud flere år frem i tiden, men der findes mange gode vald med dagkortudsalg. Fiskestræk/vald fra fjorden og opstrøms: Fiskekort og bådleje hos Namsos Camping. Desuden Johansen Sport og Ingebritsen Sport, begge i Namsos, samt Overhalla Hotel (eksklusivt). Fiskekort kan yderligere købes hos: Overhalla Sport & Fritid og Namsos Fishing Camp i Overhalla. Bjøra-elven: Skogmo Gæstgiveri og Skogmo Camping. Namsen ved Grong: Seem Gård – såvel fiskekort som udlejning af både. Til Namsen fra Karihølen ved Nedre Fiskumfoss – begge bredder – og fra Nedre Fiskumfoss til Aunfoss kan fiskekort købes hos Harran Camping og Harran Bensinstasjon. Harran S-lag sælger kort til 3,5 km fordelt på to stræk. Flere vald (stræk) mellem Overhalla Fiskumfoss og fra Sandøla-tilløbet til Tømmeråsfossen, som administreres af: Leksås Sport, Ingebrigtsen Sport, Grong Samvirkelag og Harran Samvirkelag.

Stjørdalselven. Forholdvis stor lakseelv, kendt for sine fine fluestræk. 50-60 km laksefiskeri. Zoneopdelt. Zone 1 er den nedre del af elven op til Hegra bro (10 km). Zone 2 fra Hegra bro til Flornes bro (20 km). Zone 3 fra Flornes bro til Nustadfoss (20 km). Mange vald er udlejet. Fiskekort og kortere lejemål er muligt følgende steder: Hembre Gaard og Motell, 7520 Hegra. Med lejligheder til lystfiskere. Hognes Gård og Camping. Midtkil Camping. Flora Camping og lystbutikker i Stjørdal og Trondheim (Nor-Sport). Desuden Meråker Gæstgiveri og Meråker Camping. Elven er kendt for en relativ lille opgang af storlaks, vekslende gode år med mellemlaks og i de senere år også smålaks. Desuden et fint havørredfiskeri fra juli.

Verdalselven. En elv i stærk fremgang. Mange fiskezoner. Mest smålaks og mellemlaks. Har desuden en pæn opgang af havørreder. Fiskekort sælges følgende steder: Floan Sport & Fritid. Vuku Bilsenter og Vuku Gatekøkken. Zone-cirkulationer m.m. Waders forbudt. Ideel flueelv.

Nordland

Beiarn elv. Smeltevandselv med grumset vand ved snesmeltning. I tørre somre klarere vand. Laksen er fredet p.g.a. nedgang af bestanden, hvilket skyldes angreb af Gyrodactylus-parasitten. Fint havørredfiskeri og opgang af havvandrende fjeldørred. Fiskekort kan købes hos: Torstein Eiterfjord og Alfred Hansen i Moldfjord.

Rana elv. Kraftværksreguleret elv med overraskende fangster de senere år. 35 km fiskevand med laks, havørred og opgang af havvandrende fjeldørred. Fiskekort til de fleste stræk: Polarsirkelen Reiselivslag, Mo i Rana og sportsbutikker ved elven.

Saltdalselven. Visse år en fin lakseelv. Laksefiskeri i fremgang. 40 km laksevand (incl. to bielve). Flere fiskekort-stræk: Saltdal Sportssenter, Rognan, og Junkerdal Turistsenter i Rækland.

Troms

Målselv. 110 km laksevand (samt fiskeri i bielvene). Det meste fiskeri foregår ved Malangsfoss (udlejet) og strækket neden for. Laksefiskeri fra begyndelsen af juni. Bedst i juli. Begrænset kortsalg på de åbne stykker neden for fossen: Målselvfossen Turistsenter, Bakkehaug. 20 km vand mellem Tangen og Skogstad: Ame Sandmo i Bakkehaug. Bergs Kiosk og Samvirkelaget, Holt.

Laukhelle-Lakselv på øen Senja. En af områdets gode lakseelve. 27 km vand. Begrænset vand med fiskekort: Senja og Midt-Troms Reiselivslag i Finnsnes. Desuden havørred samt havvandrende fjeldørred.

Reisa-elven kaldes også Nordreisa. 90 km laksevand. Hurtig elv med mange stryg. Bådtransport kan være nødvendig for at nå de øvre strækninger. Angående fiskekort, båd og guide kan man henvende sig til Håkan Hansen og Leif Bilto i Storslett.

Finnmark

Alta. En meget fin elv. Tilladelse til fiskeri er vanskelig at opnå. Ansøgning herom skal ske til Alta Lakseinteressentselskab, 9150 Elvebakken.

Børselv. Meget fin lakseelv. Zoneinddelt. Begrænset kortsalg. Salg af fiskekort hos Børselv Samvirkelag.

Bergebyelv. Beliggende 35 km øst for Vadsø. 30 km laksevand. Fiskekort kan købes på Vesterelv Camping.

Komagelv på Varangerhalvøen. Kendt smålaks-elv med opgang af havvandrende fjeldørred. 35 km fiskevand. Begrænset salg af fiskekort: Klara Hagala, Komagvær.

Kongsfjordelv ved Berlevåg. Mellemlaks. Havvandrende fjeldørred og havørred. 8 km fiskevand. Fiskekort hos fiskeopsynsmanden i huset ved vandfaldet.

Langfjordelv. Stadig en meget god lakseelv, men overrendt. Få lakse-pladser. Vandring til elven fra E6 mellem Ifjord og Vestertana. Fiskekort fås bl.a. hos Arne Bøgebjerg, Lebesby, Osvald Johansen, Gamvik og hos fiskeriopsynsmanden ved elven.

Repparfjordelv. 45 km fiskevand samt bielve. Meget fin flueelv. Fiskekort: Intersport, Hammerfest Sport, Hammerfest og hos Anna Gustafsson, Kolonialhandel, Skaidi.

Stabburselv. En elv i stærk fremgang. Ud over laks er der opgang af havørred og havvandrende fjeldørred. Flere steder er der mange fiskere.

Storelv ved Kunes. Opgang af laks og havvandrende fjeldørred. Fiskeri fra broen til havet. En spændende lille lakselv. Fiskekort i Kunes Landhandel.

Tana. Grænseelv mellem Norge og Finland. Norges bedste elv ud fra totalfangsten af laks. Meget net- og garnfiskeri i elven. 320 km lang. Mange særregler for fiskeriet på grund af elvens geografiske beliggenhed: Bredfiskeri kun tilladt ved udløbet i Tanafjorden, Storfossen, Ailestrygene og enkelte andre steder. Ellers kun bådfiskeri. Følgende gode pladser kan fremhæves: Tana bro-stykket, Skipagurra, Nedre Storfoss, Øvre Storfoss (Ailestrykene), Leva jok og bredfiskeri ved elven Levajokkas udløb. På grund af reglerne er det ikke muligt at fiske i længere tid ved elven hver dag. Derfor bør man i planlægningen af fiskeriet inddrage andre fiskemuligheder, f.eks. småelve på Varanger-halvøen. Fiskekort kan købes i Samvirkelag, på campingpladser og benzinstationer ved elven.

Tana’s bielve: Fiskeri er ikke åbent for udlændinge.

Generelt for fiskeri i de nævnte Finnmarks-elve: Sæsonen begynder ofte i midten af juni. Bedste tidspunkt er slutningen af juni og juli. Havørredopgangen starter meget sent og kulminerer efter sæsonslutningen. Den havvandrende fjeldørred begynder at vandre op i midten og slutningen af juli. Bedste tidspunkt er august. Den opholder sig i de dybeste huller eller på de mest stille dele af elvene, hvor den stort set kun hugger på dybtfisket nymfe eller vådflue og sjældnere tørflue. Fiskene vejer oftest 1-2 pund.

Ferskvandsfiskeri – ørred, rødding og stalling

Femund-søen. Den nordlige del af Hedmark. Femundsøen er Norges tredjestørste sø og rummer en bestand af ørred, rødding, stalling, helt og gedde. Bådfiskeri og specielt dørgning giver de bedste resultater. Fiskekort kan købes på områdets hoteller, i gæstgiverier og på benzinstationer.

Elgå. Elven løber til Femundsøen på østsiden og løber gennem flere søer. Elven er hurtig og har en god bestand af ørred, stalling og gedde på de rolige stræk. Fiskekort sælges fra lokalt gæstgiveri.

Røa og Grøtå. Røa løber til Femundsøen i nordøstenden og gennemstrømmer flere søer. Fiskeri efter ørred, stalling, rødding og gedde. Et smukt landskab med godt fiskeri. Tilløbsåen Grøtå rummer også en fin ørredbestand.

Engerå, som løber til søen Engeren, rummer en god bestand af ørred og stalling, men mest mindre fisk. Trysil-elven kaldes også Klara. 40 km elv, omgivet af flere gode søer. Specielt gode steder mellem Isterfossen og Hosfloen og den øvre del af elven. Fiskeri efter ørred og stalling. Chance for ørred på 2-4 kg og pæne stallinger.

Rena-elven dannes af Unsetå og Tyslaelven. Stalling og ørred i Rena – ørred i de øvre tilløbsåer. God bestand, men mest mindre fisk.

Glomma ved Os og Tolga. Meget fint stallingfiskeri og en stor geddebestand med mange fisk over 10 kg.

Kvikne mellem Tynset og Ulfsberg. Elv-fiskeri (øvre løb af Orkla) med fisk på op til 1-2 kg og fint ørredfiskeri i omkringliggende søer.

Mjøsa. Norges største sø med ørred og flere steder godt geddefiskeri.

Tyrifjorden. Specielt godt gedde- og aborrefiskeri i den nordlige ende af søen langs skrænterne til den dybe del af søen. Hemsil-elven i Hemsedal ved Gol. Oven for Eikre meget fint ørredfiskeri. I perioder også store fisk. Sideelvene Mørkedøla og Grøndøla har også fint ørredfiskeri.

Hitra-øen i Sør-Trøndelag. Mange fine søer med ørred og i enkelte med tilløb til havet også havørred.

Nordli og Sørli i Nord-Trøndelag øst for Grong. Et meget fint ørred-distrikt med talrige søer. I en del findes også rødding.

Fosenhalvøen – nord for Trondheimsfjorden. Øst for Åfjord findes fiskerige søer med ørredfiskeri af fin kvalitet.

Kvænangen og Kvænangsbotn i det nordlige Troms. Fint ørred- og røddingfiskeri i baglandets søer (2-3 dagsmarcher).

Senja. Den store ø i Troms er forsynet med et godt ørred- og røddingfiskeri i de talrige søer ved Lenvik, Torsken og Tranøy.

Finnmark. Fiskeri er tilladt inden for en afstand af 5 km fra rigsvejen i Finnmark.

Der kræves dispensation til fiskeri i Finnmark. Ansøgning herom kan ske til: Finnmarks Jordsalgskontor, Damsveien 1, 9800 Vadsø, Norge.

Saltvandsfiskeri

Tidevandsstrømme – »straumer«

Blandt de norske tidevands-strømme, de såkaldte straumer, er Saltstraumen ved Bodø mest kendt. I de senere år har havfiskere med egne både oplevet imponerende fangster i og ved disse straumer. Det kraftige tidevand opstår specielt i fjordmundinger, der er smalle, mens selve fjorden er tilsvarende stor, så vandet skal gennem en ’slugt ’ på vej ind eller ud. De mest kendte tidevandsstrømme er:

Svelvikstrømmen ved Svelvik, 20 km syd for Drammen. Både kystfiskeri efter sej og torsk. Jollefiskeri. En del havørred.

Vevangstrømmen, ca. 50 km nord for Molde. Sej, torsk og lubbe.

Rakvågstraumen. På Otrøy vest for Molde. Forskellige havfisk og laks samt havørred.

Storstraumen og Vettastraumen på Hitra. Meget fint fiskeri. Jolleudlejning på campingpladser.

Skarnsundet mellem Kjerringvik og Vangshylla syd for Steinkjer. En fin straume med sej, torsk og havkat.

Trongsundet 25 km fra Kjerringvik i Nord-Trøndelag.

Foldereidstraumen. 100 km nord for Namsos ved Kolvereid. Torsk, sej, lubbe, laks, havkat og helleflynder.

Kornesstraumen ved Kolvereid. Torsk, sej, laks, havkat og helleflynder.

Straumen ved Sørsalten i Nord-Trøndelag – nær Otterøy og Rørvik. Torsk, havkat, lubbe og helleflynder.

Kollstraumen i Nordland, 10 km nord for Foldereid. Torsk, sej, lubbe og chance for helleflynder.

Straumen 30 km fra Mo-i-Rana. Torsk, sej og havkat.

Saltstraumen 30 km øst for Bodø. Meget fint fiskeri. Havkat, storsej, helleflynder og torsk. Periodisk fremragende fiskeri.

Rødtangstraumen. Mellem Fauske og Narvik.

Kanstadstraumen. Torsk, sej og havkat.

Årsteinsstraumen, Troms. Ved Gratangen, 6 km fra Storfosssen. Torsk, sej, havkat og helleflynder.

Straumen, Sørreisa, 100 km nord for Narvik. Torsk, sej, havkat, helleflynder, laks og havørred.

Rossfjordstraumen, Finnfjordbotn. Havkat, torsk, helleflynder og sej.

Straumfjord 20 km nord for Nordreisa. Torsk, sej og havkat.

Rystraumen 30 km sydvest for Tromsø. Torsk, sej og havkat.

Langfjordstraumen, ved Kirkenes. Torsk.

Straumen. 40 km syd for Berlevåg. Torsk.

Fiskeri ved disse straumer kan også foregå fra kyst og klippe. Herfra fanges mest småsej på 1-2 kg, torsk op til 4-5 kg, havkat og med held en mindre helleflynder. Det gode fiskeri opleves fra båd. Ved flere straumer er det muligt at leje både – eller skipper med båd.

Havfiskeri -jolle og kutter

Langesund. 20 km sydvest for Larvik. En af de absolut bedste havfiskepladser i Norge.

I de sidste ti år har havfiskere været vidne til utrolige fangster i farvandet ud for Langesund på 180-230 meters dybde, hvor der er en skrænt i forbindelse med en meget dyb rende i Skagerak, som sender en arm ind mod Langesund.

I begyndelsen af 1980’erne blev de første store grønlandshajer på op til 200-300 kg fanget her. Siden er utallige store langer på op til 37 kg, brosmer på 10 kg, storsej og lubber samt en sildehaj på 32 kg landet. Flere gange er der set sildehaj. Ikke mindst er der fanget store helleflyndere. Men havfiskeriet på disse dybder er også krævende. Kun spunden line, Corastrong, eller enkelttrådet wire benyttes. Fiskeriet er aldrig vildt, og der er ofte mange døde dage, før man ramler ind i de store fangster.

Meget fiskeri foregår fra private både, men der findes flere erhvervsfiskere i Langesund, som kan hyres til havture, bl.a. Øivind Johansson, Stokya, Helgeroa og Oskar Skjeveland, 3900 Porsgrunn. Der er campingplads ved Langesund: Fjellstad Camping, 3970 Langesund.

Korshamn Rorbuer. Ved Lindesnes 100 km vest for Kristiansand. Udlejningsbåde, små og store. Rorbu-indkvartering. Rigt fiskeri, men små fisk. Meget populært sted uden for sæsonen. Gode faciliteter. Postadresse: 4586 Korshamn.

Stavanger. Kutter på Skagen-Kaien. Daglige ture. Mindst 5 fiskere. Henvendelse: Rogalands Turistkontor, Stavanger.

Tananger. Flere kuttere. Harald Sandöy, Moringveien, 4056 Tananger.

Egersund. Lille kutter tilhørende Eger Hotell.

Haugesund. Stor kutter. Tilmelding turistkontoret eller Informationskiosken, Haraldgt. 113.

Karmøy. Egil Ferkingstad, Ferkingstad Rorbu-Camping, Karmøy.

Ulvik. Hordaland (i bunden af Hardangerfjorden). Større kutter. Ulvik Reiselivslag, Ulvik.

Selje, Sogn og Fjordane. Flere kuttere. Henvendelse: Selje Hotell, Selje.

Florø. Flere kuttere. Florø Reiselivslag, Florø.

Vartdal. Møre og Romsdal. Kutter kan lejes. Henvendelse hos Brit Arseth, Vartdal.

Ulsteinvik. Større kutter. Ulstein Hotell, Ulsteinvik.

Ålesund. To kuttere: Ole Søren Torvik, Ålesund – og Gutorm Pedersen, Fjelltun, Ålesund.

Volsdalsberga. Større kutter: Eigil Nygård, Volsdalen Camping, Volsdalberga.

Vigra. Henvendelse: Synes Feriesenter, Vigra.

Molde. Molde Bådudlejning, Reknesmolen, Molde.

Kristiansund. Flere kuttere. Henvendelse til Reiselivs-foreningen for Nordmøre, Kristiansund.

Saetervik. Sør-Trøndelag. Petter Saeter, Seatervik.

Hamarvik. Stor kutter. Aasmund Hammervold, Hamarvik.

Åfjord, Fosenhalvøya. Henvendelse til Åfjord Turiststasjon, Åfjord.

Sør-Flatanger. Nord-Trøndelag. Både lejes hos Holmens Kyst-Camping, Sør-Flatanger.

Rørvik. Stor kutter. A/S Sjøfiske, Rørvik. Rørvik Turistinformation. Desuden Nesset Camping, Rørvik.

Namsos. Kutterbestilling gennem Namsos Turistinformation.

Foldereid. Bestilling af kutter gennem Foldereid Turist-informasjon.

Leka. Henvendelse til Leka Camping, Sven Normann, Leka.

Sandnessjøen. Nordland. Stor kutter. Henvendelse Asbjørn Jensen, Sandnessjøen.

Bodø. Stor kutter. Henvendelse til Mathiesens Gatekjøkken, Havnen, Bodø.

Stamsund. Henvendelse til SAS Lofoten Hotell, Stamsund. Desuden Peder Arnold Finstad, Stamsund.

Svolvær. Stor kutter. Karl M. Johansen, Svolvær. Desuden Yngve Larsen, Vita Nova og D/S Kaien, Svolvær.

Sortland. Stor kutter. Henvendelse til Maritim Undervisning, Sortland.

Troms og Senja. Magrete Austad, Tromsrejser/Turistkontor, Postboks 1077, N9001 Tromsø. KOS, Kvænangen Oplevelses Service, Jon Karlsen & Henrik Mortensen, Postboks 40, N-9090 Burfjord. Harstad Havfiskeklub, Rødbergveien 37, N-9405 Kanebogen. Harstad Turistkontor, Postboks 654, N-9401 Harstad. Roger Kristiansen, Torsken-Krogen, Postboks 45, N-9381 Torsken.

Honningsvåg. Finnmark. Stor kutter. Henvendelse til Bernt Salomonsen, Honningsvåg. Eller Nordkapp Reiselivslag, Honningsvåg.

Kirkenes. Kutter. Henvendelse til Kirkenes Reisebureau A/S, Kirkenes.

Info

I Norge er der obligatorisk fisketegn, som alle der er fyldt 16 år skal være i besiddelse af. Saltvandsfiskeri skal man ikke have fisketegn til. Fisketegnet koster et mindre beløb og kan betales på alle posthuse (Fiskeavgiftskort).

Herudover skal der købes fiskekort til ferskvand. Fiskekort udstedes ved elvene af elvejere, jæger- og fiskerforeninger, hoteller, benzinstationer, gæstgiverier m.m. Ved søerne udstedes kort til de enkelte vande af ejerne, turistkontorerne m.m. Til statsalmenninger og nationalparker løses særlige kort, der dækker et større område. Der findes desuden et specielt Finnmarks-kort. I nationalparker findes der specielle regler for fiskeri.

Kyst- og havfiskeri er frit.

Man bør desinficere grej, støvler og udstyr, som har været brugt i udenlandske vande, f.eks. i svenske havørred- og lakseelve – eller i norske lakse- og havørredelve, hvor der er konstateret lakseparasitter/sygdomme som Gyrodactylus og furunkulose. Desinfektionen er ikke lovbefalet, men man bør, i egen interesse, bidrage til at holde de norske elve sygdomsfri.

Norges Turistkontor, Trondhjerns Plads 4, 2100 København Ø, Tlf. 31 38 41 17. Nortra, Norges Reiselivslag, udgiver en folder »Gards- og Fiskeferie«, som er et interessant info-materiale om forskellige typer »bondegårdsferie«, huse og hytter, der ligger ved kysten, søer, lakse- og havørredelve i hele Norge. Desuden rummer materialet henvisninger til de skovkontorer, der udsteder fisketilladelser til statsalmenninger og andre større distrikter samt adresserne på Den Norske Hytteformidlings kontorer i Norge og samtlige større turistkontorer i Norge. En værdifuld informationskilde til planlægning af fiskeferien.

Kataloger over hytter ved fjorde, søer og elve med fiskeri kan rekvireres hos Norsk Hytteferie, Den Norske Hytteformidling, Box 3207, 0405 Oslo 5. Katalogerne indeholder bl.a. oplysninger om en del hytter og huse ved gode lakseelve.

I Finnmark er der fiskecamps i vildmarken – med dispensation. Disse ligger ved gode fiskevande, akkurat som de tilsvarende svenske fiskecamps i Norrland. Oplysninger om disse fås fra Norges Turistkontor.

Til indlands-fiskeri (fjeldfiskeri) er detaljerede kort nødvendige. De fås bl.a. i Nordisk Korthandel, Studiestræde 26-30, 1455 København K, Tlf. 33 13 26 38.

Litteratur

Hvor kan jeg fiske i Norge. 376 lakse- og havørredelve i Norge er en ajourført guide, udgivet af Skarv/Høst & Søn. Bogen indeholder meget detaljeret og aktuel information om lakse- og havørredelve i Norge, med alt der er værd at vide om fiskekort, priser, overnatningsmuligheder, fangststatistikker, kort over elvene og en beskrivelse af disse samt lokale fisketips. En uundværlig guide for enhver, der fisker laks og havørred i Norge, og som vil finde nye og ofte billige, men gode elve med laks og havørred.

Fiskemuligheter i Norge

Angling in Norway,

Polen

Ferskvandsfiskeri

Havørred, ørred og stalling

Der er mere end en million medlemmer af det polske sportsfiskerforbund, og mere end 50.